Hannibal Barca: Mimpi Ngeri Rom

Bila kita berbicara tentang Hannibal, saya percaya perkara pertama timbul dalam minda anda ialah Dr. Hannibal Lecter, pembunuh bersiri fiksyen terkenal ciptaan penulis novel, Thomas Harris. Dan saya takkan terkejut jika nama ini disebut, anda bayangkan Lecter versi Sir Anthony Hopkins atau versi Mads Mikkelsen muncul dalam imaginasi anda. Saya tak berminat dengan Hannibal itu, saya hendak bercerita tentang Hannibal Barca, seorang jeneral Carthage dan salah seorang komander tentera paling berjaya dalam sejarah. Kebijaksanaannya dalam berstrategi bukan saja membuatkan Rom hampir berputih mata malah mendorong mereka menggunakan strategi-strategi Hannibal dalam kempen-kempen ketenteraan seterusnya. Di sebalik kebijaksanaan dan ketokohan beliau, ada banyak perkara menarik tentang Hannibal yang tidak diketahui umum.

1. Barca – Sepantas Kilat

Bapa Hannibal, Jeneral Hamilcar Barca seorang jeneral Carthage yang licik dan dinamik. Ketokohan beliau sudah diketahui umum terutama semasa Perang Punic Pertama di mana antara 247-241 Sebelum Masihi, Hamilcar menggerakkan kempen perang gerila ke atas tentera Rom sehinggalah mereka dihalau keluar dari Sicily. Dan atas jasa beliau, Carthage berjaya mengembangkan wilayah mereka ke Semenanjung Iberia (Sepanyol moden). Ini dilakukan dengan kempen serangan kilat terutama satu insiden serangan pantas di selatan Itali. Berikutan kejayaannya dengan taktik sebegini, askar-askar yang berjuang bersama Hamilcar memberi gelaran Baraq atau Barca. Dalam Bahasa Semitik, Baraq diterjemahkan sebagai sepantas kilat. Dan Hannibal bukan saja berterusan menggunakan nama gelaran bapanya malah turut meneruskan taktik sama yang memberi kejayaan kepada Hamilcar semasa hayatnya. Annaeus Florus, seorang sejarawan Rom abad kedua Masihi menyamakan Hannibal dan bala tenteranya dengan panahan kilat seperti yang tercatat dalam buku Epitome of the Histories.

2. Sumpah kebencian Rom mungkin satu rekaan

Semasa Hannibal masih kecil, beliau berkeinginan mengikuti bapanya, Hamilcar yang sedang sibuk melancarkan kempen perluasan wilayah Carthage di Iberia. Terdapat pelbagai versi cerita tentang sumpah ini. Satu versi menyatakan bila mana beliau menyatakan hasrat kepada bapanya untuk ikut sama dalam kempen perang di Iberia, Hamilcar bersetuju dan memaksanya bersumpah untuk menjadi musuh Rom selama-lamanya. Satu lagi versi seperti yang dipaparkan dalam dokumentari saluran History, Barbarians Rising ialah Hamilcar membawanya ke satu kamar pengorbanan. Di hadapan nyalaan api kamar tersebut, beliau memaksa Hannibal bersumpah untuk tidak menjadi sekutu Rom selamanya. Sejarawan Rom, Polybius dan Livy menyatakan versi sama tetapi mengubah cara Hannibal bersumpah dengan membasahkan tangannya dengan darah dan melafazkan sumpah sama. Sumber lain menyatakan sumpah Hannibal seperti mana yang dinyatakan George C. Scott sebagai Jeneral George S. Patton dalam filem Patton, “Aku bersumpah bila mana umurku mengizinkan, aku akan menggunakan api dan besi untuk menahan takdir Rom.” Walaupun ada sesetengah versi dipertikai kesahihannya, namun kebencian Carthage terhadap Rom benar-benar wujud dan atas sebab kukuh seperti kehilangan dominasi Laut Mediterranean pada Rom.

3. Operasi menyeberangi gunung bukanlah segila seperti yang disangka.

Bila mana kita berbicara tentang kejayaan Hannibal, pencapaian paling menonjol bagi beliau ialah serangan mengejut Carthage ke atas Rom pada 218 Sebelum Masihi. Sesiapapun menyangka tindakan menyeberangi Pergunungan Pyrennes, Pergunungan Alps dan sungai-sungai pada musim sejuk dengan bala tentera yang besar ialah satu tindakan gila dan boleh memakan diri. Hakikatnya, operasi ketenteraan sebegini sudah dirancang bertahun-tahun sebelum serangan tersebut dilancarkan. Semua aspek bersifat pro dan kontra sudah dipertimbangkan bukan saja oleh Hannibal tetapi juga oleh abang iparnya, Hasdrubal Si Cerah (Hasdrubal The Fair) dan bapanya, Hamilcar. Sebelum Hannibal, Hasdrubal sudah melihat serangan ke atas Rom melalui jalan darat sebagai munasabah. Justeru, jika ada mengatakan pihak Rom tidak tahu langsung berkenaan rancangan ini, ianya sebenarnya salah dan ini dibuktikan dengan pembunuhan Hasdrubal oleh seorang askar upahan berbangsa Celtic pada 221 Sebelum Masihi.

Bila mana Hannibal mengambil alih kepimpinan tentera selepas kematian Hasdrubal, objektifnya sentiasa berkait dengan menyeberangi kawasan pergunungan dan memanfaatkan kelebihan konflik atas daratan. Beliau sedar sebarang cubaan untuk menyerang Rom dari laut adalah mustahil berikutan kekalahan Carthage dalam Perang Punic Pertama, lebih spesifik Pertempuran Mylae dan Pertempuran Cape Economus.

Berikutan itu, pada tahun 220 Sebelum Masihi, beliau mula mengekalkan hubungan baik dengan Padane Gauls di Lembah Po (moden utara Itali). Hasil daripada hubungan tersebut, wujud persetujuan membabitkan pengagihan makanan, duit dan penginapan. Namun, Hannibal tidak mahu bergantung kepada diplomasi semata-mata. Bagi memastikan serangan yang dilakukan benar-benar berhasil, beliau turut menghantar pengintip di setiap laluan bagi mendapatkan laluan terbaik menyeberangi Pergunungan Alps. Perkara terakhir yang mahu dibimbangi beliau ialah tatkala askar-askarnya keletihan melalui jalan yang dipilih tapi terpaksa berhadapan dengan ketumbukan tentera Rom yang sedia menanti. Dengan langkah tersebut, Hannibal bukan saja menghantar mesej jelas kepada Rom tentang kekuatan Carthage tetapi juga merampas sebarang kelebihan strategik daripada memihak musuhnya. Dan Polybius menyatakan secara jelas dalam catatannya bahawa Hannibal sentiasa mempertimbangkan semua pilihan, melihat keadaan semulajadi sesebuah kawasan, memanipulasi sentimen kebencian rakyat tempatan pada Rom dan mempunyai pemandu-pemandu yang dapat membantu mereka melepasi kawasan pergunungan.

4. Senang sama-sama, susah sama-sama.

Semua komander tentera ada perwatakan berbeza-beza. Sesetengah mempunyai keyakinan diri yang tinggi seperti Iskandar Agung (Alexander The Great), Patton dan Field Marshall Erwin Rommel. Sementara ada mempunyai personaliti berkarisma kepada tentera-tentera mereka seperti Rasulullah s.a.w, Khalid ibnu Walid r.a dan Hannibal sendiri. Dalam catatannya, antara bukti karisma Hannibal menurut Livy ialah kemampuannya menyatukan semua askarnya di bawah satu pasukan walaupun datang dari pelbagai latar belakang berbeza tapi boleh memenangi siri pertempuran dengan Rom selama 15 tahun. Satu ironi semua tentera upahan ini yang dahulunya berjuang atas nama duit dan rampasan perang, boleh bersatu dan melakukan perkara-perkara yang memerlukan pengorbanan yang tak terkira untuk pemimpin mereka.

Selain karisma, ada sisi sensitif di sebalik pengurusan beliau. Teks-teks klasik menunjukkan Hannibal tidur bersama tentera-tentera biasa di luar dalam keadaan kesejukan. Ada teks turut menunjukkan beliau sanggup berlapar bersama mereka bila mana bekalan makanan mereka semakin berkurangan. Namun paling penting, askar-askar ini mempercayai sepenuhnya pertimbangan Hannibal semasa dalam pertempuran. Pendek kata, sebarang arahan yang diberi akan dipatuhi dan diikuti atas dasar percaya kepada jeneral Carthage yang berkaliber ini.

5. Pelontar, bukan pemanah sebagai pilihan.

Sejarah menunjukkan lewat abad ketiga Sebelum Masihi, Rom dikenali dengan maniples, subbahagian tentera dalam legion mereka di mana anggotanya ialah askar-askar infantri berat. Berikutan itu, taktik mereka mudah saja kerana ketika itu lawan mereka hanyalah askar-askar musuh yang tidak berdisiplin dan mudah ditundukkan dengan disiplin yang tinggi dan pergantian semasa di medan perang. Menyedari taktik perang biasa tidak akan mengalahkan maniples ini, Hannibal memilih askar-askar yang punya latar belakang melontar yang mantap dari Afrika dan Sepanyol. Beliau memilih askar-askar ini kerana mereka berkemampuan melastik atau melontar dengan ketepatan yang mengagumkan mengikut jarak yang diberi. Ketepatan mereka amat menakutkan ke atas tentera Rom sehinggakan pemanah biasa digantikan dengan pelastik atau pelontar lembing ini.

Selain menggunakan pelontar atau pelastik, Hannibal turut memanfaatkan keupayaan tentera berkuda berbangsa Numidia melontar lembing semasa menunggang kuda. Mereka amat berani menunggang kuda tanpa menggunakan tali kekang, hanya menggunakan tali sekeliling leher kuda dan kayu ranting semasa beri arahan. Adakalanya semasa pertempuran terutama Pertempuran Trebbia, tentera berkuda ini diberi arahan bergerak bengkang-bengkok dan pantas dengan tujuan menarik perhatian dan menimbulkan perasan tidak puas hati legion-legion Rom. Ditambah pula dengan penghinaan dan celaan yang dilempar mereka pada tentera-tentera Rom ini, lama-kelamaan walaupun dengan disiplin dan kelengkapan yang dimiliki, mereka terpaksa berundur atau mati dibunuh.

6. Cannae dipilih atas sebab makanan dan provokasi

Bila kita menyebut Pertempuran Cannae, sejarawan menyifatkan pertempuran tersebut sebagai satu insiden yang menconteng arang Rom. Manakan tidak, Rom kehilangan ramai askar semasa berlawan dengan Hannibal dengan bilangan tentera yang terkorban atau tertawan berbeza-beza mengikut kiraan sejarawan. Livy menyatakan 50 ribu terbunuh sementara Polybius meletakkan angka 70 ribu tentera terkorban. Dan Hannibal ada sebab tersendiri memilih kawasan ini. Cannae pada ketika itu merupakan antara kawasan pengeluar makanan penting untuk Rom. Walaupun Rom mencari alternatif dengan mendapatkan bekalan makanan dari Pulau Sicily, pengeluaran makanan di utara Itali terutama di wilayah Apunia di mana Cannae terletak masih memainkan peranan penting. Bila mana Hannibal mara bersama bala tenteranya ke Cannae pada Jun 216 Sebelum Masihi, ia sebenarnya satu provokasi beliau kepada Rom untuk melawannya secara berhadapan. Dan bila mereka mendirikan khemah, khemah mereka berhampiran dengan tanaman-tanaman yang sedia dituai. Ini bukan saja memberi akses makanan secara berterusan kepada tentera Carthage tetapi juga menyuntik moral mereka yang berjuang pada ketika itu.

7. Karisma dan keterampilan.

Semasa Pertempuran Cannae, bilangan kedua-dua tentera Rom dan Carthage amat ramai dengan Polybius meletakkan anggaran 80 ribu tentera Rom melawan 50 ribu tentera Carthage. Walau bagaimanapun, sejarawan moden hari ini menganggarkan bilangan mereka sebenarnya tidaklah setinggi anggaran Polybius. Apapun anggaran yang diberi, yang pasti, kelibat tentera Rom yang ramai menggusarkan sesetengah anggota tentera Rom. Dan seorang pegawai tentera bernama Gisgo tampil ke hadapan dan menyuarakan kebimbangannya pada Hannibal.

Sebagai seorang pemimpin dan komander tentera, Hannibal boleh saja menghukum atau menyelar komen yang menjahanamkan moral sebegini. Tetapi sebaliknya, beliau berpusing kepada pegawai tersebut dan berkata, “Ada satu perkara yang kamu tidak perasan.” Gisgo bertanya, “Apa dia, tuan?” Hannibal menjawab, “Dalam semua askar musuh yang ramai itu, tidak ada seorang pun dari kalangan mereka yang ada nama Gisgo.” Mendengar jawapan beliau, semua pegawai dan tentera ketawa terbahak-bahak pada ketika itu, sekaligus menenangkan kegelisahan yang dialami mereka.

8. Ironi Cannae

Ironi di sebalik kemenangan dalam Pertempuran Cannae, ia turut menandakan bermulanya kejatuhan Hannibal. Walaupun mendapat sokongan daripada sekutu dan koloni yang berpaling tadah daripada Rom, ini memaksa beliau menyediakan garison untuk menjaga kota dan koloni yang bersumpah setia kepadanya. Dan ini menjadi satu masalah kepada beliau kerana askar-askar upahan yang berjuang tidak ada pengalaman dalam soal pengepungan kota atau menjaga sempadan baru. Dan ini mendorong mereka ini untuk meninggalkan Hannibal secara beramai-ramai.

Bukan itu saja, berikutan kekalahan Rom dalam Pertempuran Cannae mendorong mereka mengubah taktik kepada perang gerila dan komunikasi terhad atau taktik Fabian yang diperkenalkan Quintus Fabius Maximus Verrucosus. Rom sedar taktik perang konvensional tidak akan dapat mengalahkan Hannibal lalu mereka mengerahkan tentera Rom melancarkan taktik serang dan lari tatkala mereka keluar mencari keperluan penting seperti makanan dan air. Ini menambah lagi tekanan pada bala tentera Hannibal sekaligus meletakkan mereka dalam keadaan lemah. Walaupun Carthage cuba menghantar bantuan ketenteraan diketuai adik Hannibal, Hasdrubal tetapi mereka berjaya disekat oleh tentera Rom yang diketuai Publius Cornelius Scipio (Africanus) di utara Itali pada tahun 208 Sebelum Masihi.

Setelah berjaya menghalang bantuan tiba pada Hannibal, Scipio mengetuai bala tentera Rom untuk menyerang Iberia dan New Carthage (bandar moden Cartagena), sekaligus memotong talian bantuan pada Hannibal di Itali dan menghalau saki-baki tentera Carthage kembali ke tempat asal mereka. Setelah Iberia berjaya ditawan, beliau menyerang pula Afrika Utara, memaksa Hannibal dan saki-baki askar yang setia dengan beliau kembali ke Carthage untuk berhadapan dengan Scipio. Walaupun yakin dengan keupayaan unit gajah dan veteran perang yang baru saja kembali dari Itali, Hannibal kehilangan sokongan tentera berbangsa Numidia berikutan tindakan raja mereka, Masinissa yang berpaling tadah dan menyokong Rom pula. Akibatnya, Carthage mengalami kekalahan besar dengan 20 ribu askar terbunuh sementara 20 ribu lagi jadi tawanan perang. Hannibal bersama ribuan tentera Carthage lain berjaya melarikan diri sekaligus menamatkan terus Perang Punic Kedua.

9. Negarawan dan ahli reformasi

Walaupun mengalami kekalahan teruk dalam Pertempuran Zama, ini bukan bermakna pengakhiran kepada Hannibal. Sebaliknya, disebabkan imej popular beliau sebagai jeneral perang Carthage terbilang, beliau dipilih sebagai salah seorang daripada dua ketua majistret (suffete/shophet) Carthage. Walaupun jawatan tersebut nampak tidak penting tetapi ia menjadi platform kepada beliau mengembalikan semula kemakmuran Carthage. Cabaran besar menanti beliau; Carthage bukan lagi empayar gah seperti pada zaman kegemilangannya dan dibebani dengan hutang perang yang dikenakan Rom berikutan kekalahan dalam Perang Punic Kedua.

Antara reformasi yang dilaksanakan Hannibal ialah:

i) Meminda perlembagaan dan mendapatkan persetujuan majoriti untuk mengehadkan tempoh perkhidmatan ahli majlis pemerintah kepada dua penggal berbanding seumur hidup sebelum ini. Melalui pindaan yang dibuat, majlis dapat mengekang penggunaan kuasa tanpa had yang digunakan ahli-ahli majlis Carthage sebelum ini.

ii) Mengubah sistem pentadbiran sedia ada menjadi lebih cekap dan berkesan. Hannibal sedar sistem sedia ada dimanipulasi oleh kelompok tertentu termasuk golongan bangsawan dan terdedah kepada unsur rasuah, salah guna kuasa, penyelewengan dan individu yang enggan membayar cukai. Melalui perubahan yang dibuat, ketirisan dana Carthage dapat dikurangkan dan menambah lagi pendapatan dalam kantung tahunan mereka.

iii) Melatih askar-askar Carthage menjadi petani dan meningkatkan lagi aktiviti perdagangan. Peningkatan aktiviti sebegini ditambah dengan reformasi Hannibal menyebabkan Carthage kembali makmur dan kaya semula. Kekayaan Carthage sangat banyak sehinggakan mereka boleh saja menyelesaikan hutang perang yang dikenakan Rom dalam satu pembayaran saja iaitu lapan ribu talent (unit pemberat pada zaman Yunani dan Rom) dengan tempoh pembayaran 40 tahun yang dianggap mustahil.

Namun langit tidak selalu cerah bagi Hannibal. Walaupun menjadi pujaan rakyat jelata, tempoh perkhidmatan beliau sebagai ketua majistret bakal berakhir dan kedudukannya ibarat telur di hujung tanduk. Berikutan reformasinya itu, Hannibal mencipta ramai musuh dalam kalangan ahli politik dan golongan bangsawan. Ini ditambah pula dengan kecurigaan Rom dengan populariti beliau dan kemakmuran Carthage. Susulan itu, pihak Senat Rom menghantar satu suruhanjaya untuk menyiasat dakwaan (dakwaan palsu) yang mendakwa Hannibal berhubung dengan Raja Anthiochus III dari Empayar Seleucid, musuh ketat Rom di sebelah bahagian Anatolia (Turki). Sedar akan rancangan mereka dan tidak mempercayai orang sebangsanya sendiri, beliau bersara dan berangkat secara senyap-senyap ke Ephesus, istana Anthiochus III dan meneruskan penentangan pada Rom.

9. Periuk ular

Walaupun diburu Rom pada tahun-tahun terakhir kehidupannya, ini tidak menghalang Hannibal daripada bersekutu dengan pemerintah-pemerintah yang menentang Rom. Selepas terpaksa melarikan diri berikutan kekalahan Raja Anthiochus III, beliau mendapat perlindungan pemerintah Bithynia, Prusias I. Pada ketika itu, Prusias I sedang berperang dengan pemerintah Pergamon, Eumenes II. Berikutan kekalahan berterusan Bithynia dalam konflik perang darat, baginda memberi peluang kepada Hannibal mengetuai angkatan laut Bithynia menghadapi ancaman angkatan laut Pergamon. Walaupun bilangan kapal Pergamon melebihi bilangan kapal pimpinan beliau, ini tidak menghalang Hannibal merancang satu taktik licik untuk memberi kemenangan kepada angkatan beliau. Beliau mengarahkan semua kapal mengisi periuk mereka dengan pelbagai jenis ular berbisa. Walaupun taktik sebegini nampak pelik, semua anggota tentera laut Bithynia segera melakukannya. Angkatan laut Pergamon yang melihat tindakan pelik ini mengetawakan mereka dan mencabar mereka berlawan dengan pedang bukan periuk. Bila mana periuk-periuk tersebut dilancarkan ke kapal-kapal Pergamon, kapal-kapal mereka dipenuhi dengan pelbagai jenis ular berbisa. Tidak diketahui sama ada perkara ini benar-benar berlaku atau sekadar taktik psikologi Hannibal untuk menakutkan mereka. Apapun, ia berhasil membantu Bithynia menang dalam pertempuran tersebut. Dan pada dua siri pertempuran laut seterusnya, beliau berjaya mengakali Eumenes II dan menang dalam kedua-dua siri pertempuran tersebut.

10. Sang jeneral sebenarnya seorang penulis

Siapa sangka di sebalik keberanian dan kebijaksanaannya mengakali permainan Rom, Hannibal sebenarnya turut menulis tentang pengalamannya semasa perang dan strategi yang digunakan musuh-musuhnya. Ini tidak menghairankan kerana semasa beliau membesar terutama semasa bapanya berperang di Sicily semasa Perang Punic Pertama, beliau mendapat pendidikan menyeluruh. Bukan itu saja, kejayaan jeneral-jeneral Yunani seperti Iskandar Agung dan Pyrrhus dari Epirus turut mendorong beliau membawa tutornya dalam kempen ketenteraannya. Contohnya, semasa melancarkan serangan mengejut ke atas Rom melalui Pergunungan Alps, Hannibal membawa seorang sejarawan Spartan bernama Sosylos.

Dan ianya tidak terhenti di situ saja. Semasa duduk dalam buangan selepas tamat Perang Punic Kedua, beliau menulis buku dalam Bahasa Yunani di mana satu buku menceritakan kempen musuhnya di Asia Kecil, Gnaeus Manlius Vulso. Buku itu merupakan panduan ketenteraan dalam menghadapi serangan Rom pada penduduk Pulau Rhodes. Livy dalam catatannya menceritakan semasa berada di Itali, Hannibal turut mengarahkan kempen ketenteraan beliau diabadikan dalam bentuk tablet-tablet gangsa di sebuah kuil di Crotone, selatan Itali. Bagaimanapun, kuil tersebut musnah kerana perang dan gempa bumi.

Sumber:

1. Mandal, Dattatreya. (2016). Realm of History. 10 Fascinating Things You Should Know About Hannibal Barca. https://www.realmofhistory.com/2016/01/15/10-fascinating-things-you-should-know-about-hannibal/

2. Mandal, Dattatreya. (2015). Realm of History. 10 Amazing Facts About The Roman Army of Early Republic. https://www.realmofhistory.com/2015/09/06/10-facts-you-should-know-about-the-roman-army-of-the-early-republic/

3. Livius.org. Hannibal Barca. http://www.livius.org/articles/person/hannibal-3-barca/

4. History.com. Hannibal. http://www.history.com/topics/ancient-history/hannibal

5. ReverseSpins.com. Patton, The Second Coming of Hannibal. http://www.reversespins.com/patton.html

6. Nepos, Cornelius. Hannibal.


Bukan Senang Bikin Dunia Wayang!

Tak lama dahulu, idea dunia wayang ini dilihat asing dan tidak pasti konsep sebegini akan memberi keuntungan kepada studio-studio besar. Tetapi selepas kemunculan Iron Man (2008) sebagai asas kepada Marvel Cinematic Universe (MCU), ia membawa kepada dunia wayang pertama dan paling berjaya dalam sejarah perfileman. Dan itu juga mendorong studio-studio filem lain membina versi dunia wayang mereka untuk francais filem mereka. Tetapi entah di mana silapnya, kebanyakan cubaan mereka ini berakhir dengan kegagalan sehingga ke satu tahap, ada terpaksa kembali ke papan rancangan untuk cari apa formula terbaik untuk jayakan dunia wayang mereka. Jadi apa resepi bagi sesebuah dunia wayang untuk berjaya?

Untuk membina sesebuah dunia wayang yang berjaya bukan bermula dengan membina dunia wayang itu sendiri. Sebaliknya, fokus terlebih dahulu pada sesebuah cerita dengan menjadikan ia satu kisah yang hebat dan menarik ditonton oleh penonton pawagam. Yang cakap bukan orang lain tetapi Presiden Marvel Studios, Kevin Feige dalam satu temubual dengan majalah Vanity Fair tahun lepas. Menurut Feige, idea membina dunia wayang sebegini kadangkala dilihat terlalu berat dan sukar dicapai oleh akal. Oleh sebab itu, lebih baik difokuskan semua tenaga dan sumber untuk bikin filem-filem yang baik dari segi kualitinya dan mendapat sambutan hangat dalam kalangan penonton.

Itulah apa yang dilakukan Feige pada era awal MCU menerusi filem-filem awal mereka iaitu Iron Man (2008) dan Iron Man 2 (2010), Captain America: The First Avenger (2011) dan Thor (2011) sebelum mencapai kemuncak menerusi filem The Avengers (2012). Bila sesebuah filem itu berjaya dari segi kualiti dan sambutan penonton, baru boleh pihak terlibat seperti penerbit, pembikin filem dan anggota terlibat duduk semeja dan bincang apa langkah terbaik untuk bawa filem-filem ini lebih ke hadapan. Dari situlah, baru boleh tanam beberapa elemen yang boleh dikaitkan dengan filem-filem berikutnya.

Contoh, penampilan Phil Coulson (Clark Gregg) dan bosnya, Nick Fury (Samuel L. Jackson) dalam filem Iron Man (2008). Pengenalan SHIELD dalam filem ini buat orang tertanya-tanya apa peranan SHIELD dan apa kaitan SHIELD dengan Avengers Initiative yang dinyatakan Fury semasa melawat Stark di kediamannya. Dari situlah, peranan SHIELD dikembangkan dalam MCU sehingga menjadi pemain utama dalam filem The Avengers (2012) dan menjadi permulaan kepada evolusi MCU melalui pendedahan kewujudan kumpulan pengganas HYDRA dalam SHIELD. Kisah SHIELD ini turut dikembangkan menjadi siri televisyen untuk stesen televisyen ABC, Marvel’s Agents of SHIELD yang menampilkan Coulson sebagai watak utama sejak tahun 2013. Semua atas platform ‘It’s all connected’ (Semuanya berkait).

Menurut Feige lagi, semua orang di Marvel Studios tahu filem-filem individu lebih penting berbanding keseluruhan MCU itu sendiri. Atas sebab itu, mereka amat berhati-hati dalam memilih apa kaitan yang dilihat bersesuaian untuk sesebuah filem agar ia berkait dengan filem-filem MCU sebelumnya atau yang bakal ditayangkan kemudian. Jika idea tersebut dirasakan tidak sesuai, maka elemen tersebut perlu dibuang walaupun ia nampak indah dari segi penceritaan. Contohnya, proses pembikinan filem Ant-Man (2015) yang diarahkan oleh Peyton Reed dengan menampilkan Paul Rudd sebagai Ant-Man dan Michael Douglas sebagai Hank Pym. Pada mulanya, filem tersebut digarap oleh pengarah British terkemuka, Edgar Wright yang dikenali menerusi trilogi Three Flavors of Cornetto. Tetapi selepas melihat visi mereka berbeza berkenaan filem tersebut, Wright memutuskan untuk menarik diri dan digantikan oleh Reed. Menurut pelakon yang memegang watak Hope van Dyne, Evangeline Lilly menyifatkan kisah Wright walaupun menarik dan bagus untuk difilemkan tetapi pasti ia akan jadi anomali dalam MCU kerana ia dilihat lebih sesuai dengan genre filem yang digarap Wright. Dan selepas melihat skrip yang dibuat semula oleh Adam McKay dan Rudd, Lilly melihat ia jauh lebih sesuai dengan konsep MCU itu sendiri.

Secara ringkasnya, nasihat Feige ialah fokus terlebih dahulu pada sesebuah kisah individu sebelum beralih arah kepada pembinaan dunia wayang itu sendiri. Malangnya, tak semua orang ikut panduan ini. Sesetengah studio terutama pesaing Marvel, Warner Bros dan DC Films terlalu fokus kepada pembinaan dunia wayang itu sendiri sampai terlupa memerhatikan kualiti keseluruhan kisah individu itu sendiri. Contoh paling mudah, filem Man of Steel (2013) yang diarahkan oleh Zack Snyder dan mendapat sentuhan pembikin trilogi The Dark Knight, Christopher Nolan. Walaupun filem tersebut mendapat sambutan hebat dalam kalangan penonton dan menerima pujian dari segi visual, adegan aksi dan muzik latar Hans Zimmer, filem ini dikritik kerana terlalu perlahan dan kurangnya perkembangan watak-watak dalam filem tersebut.

Ingatkan selepas Man of Steel (2013), DC sudah belajar dari kesilapan ini. Tetapi perkara sama menimpa filem kedua untuk DC Extended Universe, Batman v Superman: Dawn of Justice yang ditayangkan pada tahun 2016. Walaupun ramai salahkan laman-laman penilai seperti Rotten Tomatoes yang menyumbang kepada kerugian yang dialami Warner Bros dan DC tetapi itu tidak menutup kelemahan-kelemahan ketara dalam filem tersebut. Antara kritikan pedas yang diterima filem tersebut ialah terlalu perlahan, terlalu gelap dan berlainan dengan tona dalam filem-filem MCU serta lakon layar yang kurang memuaskan. Begitu juga dengan perkembangan watak yang janggal seperti pendekatan Jesse Eisenberg pada wataknya, Lex Luthor Jr. Ramai pengkritik mengkritik keras lakonan Eisenberg kerana cuba meniru lakonan ikonik mendiang Heath Ledger sebagai Joker dalam filem The Dark Knight dan tidak cuba mengambil pendekatan original pada watak yang jadi musuh ketat Superman itu.

Selepas kegagalan filem ini dan Suicide Squad, barulah mereka cuba tiru formula MCU melalui pembikinan filem Wonder Woman dan tona lebih ringan untuk Justice League. Tetapi keputusannya berbeza-beza bagi kedua-dua filem ini. Sementara Wonder Woman mendapat sambutan hangat di panggung, Justice League pula dilihat mengalami nasib sama seperti Batman v Superman dan Suicide Squad. Walaupun mendapat pujian dari segi lakonan dan adegan-adegan aksi, Justice League dihentam kerana skrip yang lemah, terlalu lemah, aspek kesan khas, perkembangan plot mengecewakan dan pembangunan watak antagonisnya yang menyedihkan.

Dan akibatnya, apabila melihat perkembangan terbaru DC Extended Universe, Snyder tidak lagi diberi peluang mengarah filem DC dan hanya diberi peranan sebagai penerbit eksekutif untuk filem-filem berikutnya. Jumlah kutipan tiket mengecewakan ini juga memaksa Warner Bros dan DC Films menstruktur semula pengurusan mereka. Jon Berg yang diberi peranan sebagai pengerusi bersama DC Films dengan Geoff Johns telah digantikan oleh eksekutif produksi anak syarikat Warner Bros, New Line Cinemas, Walter Hamada. Sementara Johns yang juga Presiden dan Ketua Pegawai Kreatif DC Comics pula mengambil peranan sebagai penasihat. Warner mengharapkan sentuhan ajaib Hamada yang berjaya membawa filem-filem pecah panggung New Line seperti francais The Conjuring dan filem It dapat mengubah nasib filem-filem DC Films yang seterusnya. Dan atas sebab itu juga, mereka turut mengikut jejak langkah Marvel dengan memberi kebebasan kepada pengarah-pengarah filem seterusnya untuk menggarap filem-filem DC. Jadi jangan terkejut sekiranya sentuhan James Wan bagi Aquaman (2018) dan Matt Reeves untuk Batman versi beliau dilihat berbeza berbanding versi Snyder.

Jika anda kata dunia wayang studio lain lebih baik dari DC, jangan paksa saya sebut Universal Pictures berkenaan Dark Universe mereka. Ini pun dikira bermasalah sejak dari awal penubuhan dunia wayang ini. Universal cuba membentuk dunia wayang membabitkan watak-watak filem-filem seram klasik seperti Mummy, Frankenstein, Invinsible Man dan Creature from the Black Lagoon. Percubaan pertama mereka menerusi filem Dracula Untold yang ditayangkan pada tahun 2014. Filem arahan Gary Shore ini menampilkan Luke Evans sebagai Vlad Tepes/Dracula dan Dominic Cooper sebagai Mehmed II/Muhammad al-Fatih gagal mendapat sambutan hangat di panggung. Dan berikutan itu, mereka cuba menjauhkan diri dari kegagalan filem tersebut dan tidak mengiktiraf ia sebahagian daripada Dark Universe.

Percubaan berikut mereka ialah pembikinan filem The Mummy (2017), kemasukan pertama untuk Dark Universe. Filem yang menampilkan protagonis siri Mission Impossible, Tom Cruise dan Sofia Boutella sebagai The Mummy ini pun menerima nasib sama seperti Dracula Untold. Universal menyangka dengan kuasa bintang Cruise, mereka boleh meningkatkan peluang dapat kutipan pecah panggung tetapi ia berakhir dengan kegagalan. Malah filem ini menyebabkan Universal rugi $95 juta! Dan atas kegagalan ini juga, orang yang bertanggungjawab untuk menggerakkan Dark Universe juga memutuskan untuk meninggalkan francais ini iaitu penulis siri filem Fast and Furious, Chris Morgan dan individu di sebalik kejayaan Star Trek (2009), Alex Kurtzman.

Universal sepatutnya menerbitkan siri seterusnya Dark Universe iaitu Bride of Frankenstein menampilkan Javier Bardem dan Angelina Jolie. Tetapi setakat artikel ini ditulis, Universal memutuskan untuk menggantung semua pembikinan filem Dark Universe termasuk Bride of Frankenstein yang sepatutnya diarahkan oleh pengarah filem Beauty and the Beast dan siri Twilight, Bill Condon. Menurut pihak studio, mereka mahu ambil lebih banyak masa untuk menentukan hala tuju Bride of Frankenstein dan Dark Universe secara keseluruhannya. Namun bila melihat dua penggerak utama Dark Universe meninggalkan francais ini, ia meletakkan masa depan dunia wayang ini dalam keadaan tidak menentu.

Nak bina dunia wayang ini bukanlah semudah ABC. Bak kata Feige, fokus seharusnya pada pembikinan cerita yang hebat dan menarik perhatian penonton. Dari situ, baru boleh fikir apa rancangan seterusnya untuk mara ke hadapan. Tetapi kalau terlalu gopoh mengejar untung tanpa mengambil kira kualiti penceritaan, maka bersiaplah melihat filem-filem yang diminati dihentam bukan saja oleh pengkritik tetapi juga peminat seperti saya dan anda. Tak percaya? Ambillah dua dunia wayang DC dan Universal itu sebagai pengajaran.

SUMBER


Teknik Istana Memori (Mind Palace) Sherlock Holmes Boleh Diamalkan!

Apabila siri televisyen British Broadcasting Council (BBC), Sherlock dilancarkan pada tahun 2010, siri yang diterbitkan oleh penerbit Doctor Who, Steven Moffatt ini mencetuskan fenomena di seluruh dunia. Dan siri televisyen ini juga membantu melonjakkan nama pemegang watak versi moden Sherlock Holmes, Benedict Cumberbatch dan Dr. John Watson, Martin Freeman di seantero dunia. Walaupun latar masanya ialah zaman hari ini tetapi elemen-elemen yang terkandung dalam novel yang dikarang Sir Arthur Conan Doyle masih dikekalkan termasuk kemampuan Holmes membuat tekaan dan menyelesaikan misteri-misteri yang sukar. Maka tidaklah mengejutkan apabila Moffat dan rakan penerbitnya, Mark Gatiss menambah satu lagi elemen pada Holmes iaitu istana memori (mind palace).

Apa itu istana memori (mind palace)? Ia sebenarnya satu teknik mengingat bagi membolehkan seseorang itu menyimpan maklumat pada satu lokasi yang diketahui dan menggunakannya pada masa yang sesuai. Menurut mitos, teknik ini diperkenalkan oleh seorang penyair Yunani bernama Simonides dari Ceos. Pada satu ketika, Simonides menghadiri sebuah jamuan atas jemputan seseorang. Selepas beberapa lama dalam majlis, beliau mahu keluar sebentar untuk bertemu dengan dua orang lelaki. Namun apabila Simonides melangkah keluar, dua kenalannya itu tidak kelihatan dan dewan yang menjadi tempat jamuan berlangsung tiba-tiba runtuh yang mengakibatkan kematian ramai hadirin. Walaupun banyak mayat hancur kerana ditimpa runtuhan, Simonides mampu mengenalpasti semua yang berada dalam jamuan tersebut berdasarkan lokasi mereka dalam dewan semasa peristiwa tersebut berlaku. Teknik inilah yang kita hari ini kenali sebagai istana memori atau nama lainnya seperti teater memori dan seni memori.

Untuk mewujudkan sebuah istana memori, bayangkan sebuah tempat yang dapat digunakan untuk simpan memori kita terutama maklumat-maklumat yang dianggap penting. Kita boleh pilih mana-mana tempat sama ada rumah kita sendiri, restoran, hotel, bandaraya terkenal atau laluan ke tempat kerja/sekolah/universiti. Selepas itu, pilih apa imej yang anda mahu pilih bagi setiap informasi yang kita mahu ingat. Kebanyakan pakar mencadangkan jika mahu menggunakan teknik ini, mereka mencadangkan kita memilih imej yang pelik bagi sesebuah informasi. Ini kerana imej-imej ini sebenarnya membantu menguatkan lagi ingatan kita. Contoh kita rancang nak beli barangan dapur seperti cili atau bawang, boleh pilih imej yang berkait dengan objek. Kita tahu cili terutama cili padi pedas jadi kita boleh guna imej cili terbakar. Bila nak kupas bawang, memang tak tahan sampai ke tahap keluar air mata jadi boleh guna imej bawang menangis teresak-esak.

Jadi kenapa orang zaman dahulu menggunakan teknik ini? Sebab paling mudah ialah kos. Ini kerana semasa kegemilangan tamadun Rom dan Yunani, kos untuk menulis amat mahal dan mengambil masa yang lama. Jadi untuk elak situasi sebegini, kebanyakan cendekiawan Rom dan Yunani seperti Cicero menggunakan kaedah ini untuk mengingat ucapan atau syarahan mereka dengan menetapkan turutan apa yang perlu dikatakan dalam satu ruang memori yang kompleks. Kaedah ini diteruskan sehingga ke Zaman Pertengahan di mana cendekiawan dan biarawan mengingat teks-teks keagamaan. Namun selepas penciptaan mesin pencetak oleh Martin Luther, teknik ini sudah tidak lagi digunakan kerana akses pada buku semakin mudah dan keperluan untuk mengingat semakin tidak diperlukan.

Namun ia kembali mendapat perhatian pada akhir abad ke-20 terutama pada kejohanan-kejohanan memori antarabangsa. Di sini, peserta-peserta menggunakan teknik ini untuk mengingati bilangan objek yang banyak mengikut tertib. Seorang peserta bernama Simon Reinhard memegang rekod mengingati sekotak kad pakau paling pantas dengan catatan masa 21.19 saat dalam Kejohanan Terbuka Jerman pada tahun 2011. Dua tahun selepas itu, Reinhard sekali lagi mencatatkan satu rekod membanggakan dengan berjaya mengingat 370 kad mengikut tertib. Bagi Alex Mullen pula, pasti anda tidak menyangka pelajar jurusan perubatan dari Universiti Mississippi ini sebenarnya juara dunia dalam bab mengingat. Mullen memegang rekod dunia kerana mengingat bilangan nombor sebanyak mungkin dalam tempoh sejam iaitu 3,029 dan memegang enam rekod Amerika Syarikat dalam bab ini termasuk mengingati 3,888 nombor binari dalam tempoh 30 minit.

Nampak macam mustahil kan lebih-lebih lagi selepas membaca pencapaian-pencapaian menakjubkan oleh dua individu ini. Mesti ada yang kata mereka ini mempunyai saiz otak berbeza dengan orang biasa seperti kita. Hakikatnya, mereka ini sama saja dengan kita dari segi saiz otak. Buktinya, sekumpulan saintis dari University College London diketuai Eleanor Maguire mengimbas otak 10 individu yang menduduki kedudukan teratas dalam kejohanan memori sedunia. Melalui kajian ini, Maguire berharap apa perbezaan dalam otak mereka yang memberi kemampuan luar biasa dari segi memori. Namun selepas imbasan dibuat, tiada perubahan struktur otak yang dapat dikesan. Sebaliknya, pasukan Maguire mengesan bagaimana pemilihan tiga bahagian dalam otak termasuk pemanduan arah. Bagi individu-individu seperti Mullen dan Reinhard, mereka ingat dengan berjalan sekitar istana memori mereka, teknik sama yang digunakan Holmes dan musuhnya, Charles Augustus Magnussen (Lars Mikkelsen) dalam siri televisyen Sherlock.

Melihat kepada teknik dan sejarah di sebalik istana memori, tidaklah mengejutkan mengapa pencipta watak ikonik ini, Sir Arthur Conan Doyle tidak menyebut perihal ini dalam semua cerita membabitkan Holmes. Sebaliknya, Doyle menyifatkan memori ciptaannya kepada kewujudan sebuah ruang tersusun dan berisi bernama loteng otak. Kuncinya di sini ialah ia digunakan untuk simpan maklumat yang disifatkan berguna dan hanya boleh diakses serta digunakan bila maklumat tersebut dirasakan berguna. Jika tidak, maklumat tersebut akan hilang dari memori kita. Menurut Maria Kornikova, penulis buku Mastermind: How to Think Like Sherlock Holmes, istana memori sebenarnya membantu kita menyimpan maklumat lebih spesifik. Atas sebab itu, Holmes hanya menyimpan maklumat yang benar-benar penting saja dan membuang semua memori lain keluar termasuk benda yang bersifat remeh-temeh.

Namun jika ada menyangka istana memori perlu dibina dengan lokasi sebenar, tidak juga. Ini dibuktikan melalui satu eksperimen yang dijalankan oleh sekumpulan saintis dari Universiti Alberta di Kanada diketuai Jeremy Caplan. Dalam eksperimen tersebut, satu kumpulan diminta membina istana memori menggunakan bangunan yang mereka tahu. Kumpulan kedua diminta membina istana memori berdasarkan struktur maya sementara kumpulan ketiga diminta mengingat tanpa menggunakan teknik istana memori. Hasilnya, kedua-dua kumpulan berjaya mengingati semua maklumat dengan tepat dan lebih baik berbanding kumpulan ketiga.

Christopher Madan, seorang penulis bersama untuk kajian ini menyifatkan tidak mustahil membina istana memori berdasarkan imaginasi tetapi ia sedikit sukar kerana ia menambah satu lagi lapisan maklumat untuk diingat. Contohnya, versi Magnussen untuk istana memorinya ialah bilik kebal kediamannya, Appledore. Menurut Madan, membina istana memori berdasarkan sebuah bilik yang besar dan kosong tidak akan berkesan tetapi jika ia mempunyai lokasi-lokasi yang boleh dikenalpasti, ia masih boleh dicapai. Sepanjang siri ketiga Sherlock, kita dapat lihat versi istana memori Magnussen iaitu bilik stor yang menyimpan maklumat semua mangsa dan bilik projektor untuk melihat peristiwa-peristiwa yang berlaku termasuk peristiwa Holmes menyelamatkan Watson dari dibakar dalam unggun api Guy Fawkes sempena mengingati peristiwa Gunpowder Plot.

Walau bagaimanapun, tidak semua elemen istana memori yang dianggap benar-benar terjadi dalam dunia sebenar. Contoh paling mudah ialah Magnussen mengakses maklumat dari Appledore bergerak. Semua maklumat itu timbul seolah-olah seperti melihat ia pada skrin komputer. Holmes menyangka semua ini terjadi kerana Magnussen memakai cermin mata Google Glass yang berdaya maju tetapi terkejut bila semua maklumat itu datang dari istana memori Magnussen itu sendiri. Bagi pakar memori dari Universiti California, Larry Squire, bila melihat adegan Magnussen mengakses maklumat seperti melihat skrin, ia sebenarnya tidak betul dari segi biologi dan menyifatkan pihak produksi menggunakan lesen kreatif pada aspek ini untuk menunjukkan bagaimana pesaing Holmes beroperasi.

RUJUKAN:


Bahaya Ketagihan Telefon Pintar

Telefon pintar kini dianggap lumrah dalam kehidupan moden hari ini. Ia digunakan dalam banyak perkara dari emel dan media sosial hinggalah transaksi nirtunai. Tetapi jika anda terlalu ket4gih menggunakannya, kesannya terhadap otak sama seperti ket4gihan d4d4h.

Berdasarkan satu kajian yang diterbitkan dalam jurnal Addictive Behaviours, satu bahagian otak yang dikenali sebagai jirim kelabu boleh berubah dari segi saiz dan bentuk bila seseorang itu mengalami ket4gihan laman media sosial.

Jirim kelabu ialah bahagian otak yang mengawal penglihatan, emosi, ucapan, pendengaran, memori dan kawalan kendiri. Kajian-kajian lain turut melaporkan perubahan sama yang dialami otak akibat ket4gihan d4d4h.

Kajian yang dibuat oleh Universiti Heidelberg, Jerman ini mempersoalkan sama ada telefon pintar benar-benar tidak berb4haya seperti didakwa. Ini kerana individu boleh saja berpotensi atau lebih berisiko terkena ket4gihan telefon pintar.

Kajian ini turut disokong oleh statistik. Di Amerika sahaja, 24% kanak-kanak berusia lapan hingga 12 tahun mempunyai telefon pintar. Manakala 67% remaja mempunyai gajet yang sama.

Manakala remaja yang lebih muda menghabiskan masa sekurang-kurangnya enam jam sehari menggunakan telefon pintar. Satu kaji selidik yang dijalankan Rescue Time turut mendedahkan warga Amerika menghabiskan purata empat jam sehari dengan telefon pintar.

Syarikat-syarikat seperti Apple dan Android menyediakan ciri-ciri yang membenarkan pengguna bijak memanfaatkan masa dengan telefon pintar. Manakala aplikasi-aplikasi seperti Moment and Freedom membantu pengguna yang ket4gih menghalang akses ke aplikasi dan laman sesawang tertentu.

RUJUKAN:

Murphy, Coral. (2020). You might just be addicted: Smartphone use physically affects your brain, study says. The Star. https://www.thestar.com.my/tech/tech-news/2020/02/25/you-might-just-be-addicted-smartphone-use-physically-affects-your-brain-study-says


Udang Pembersih: Tukang Bersih Ikan

Cleaner Shrimp atau udang pembersih adalah nama umum untuk kumpulan udang berkaki sepuluh yang membersihkan tubuh organisma lain dari parasit. Mereka tergolong dalam mana-mana tiga keluarga, Hippolytidae (termasuk udang pembersih Pasifik, Lysmata amboinensis), Palaemonidae (termasuk Periclimenes magnificus) dan Stenopodidae (termasuk udang karang berbelang, Stenopus hispidus). Istilah “udang pembersih” kadang-kadang digunakan lebih khusus untuk keluarga Hippolytidae.

UDANG PEMBERSIH PASIFIK (Lysmata amboinensis)

Lysmata amboinensis adalah spesies udang omnivor yang dikenal dengan beberapa nama umum termasuk udang pembersih Pasifik. Spesis ini dianggap sebagai udang pembersih kerana spesis udang ini memakan parasit dan tisu mati dari ikan, menjadikan sebahagian dari makanannya. Spesies ini merupakan spesis terpenting dalam ekosistem terumbu karang dan habitatnya meluas di kawasan tropikal yang biasanya tinggal pada kedalaman 5-40 meter.

L. amboinensis mempunyai skala tubuh badan sepanjang 5-6 sentimeter dan memiliki antena putih yang panjang. Udang dewasa berwarna pucat dengan garisan memanjang pada karapas mereka. Garisan itu terdiri daripada satu garisan putih dengan garisan merah tua yang lebih lebar di kedua-dua sisinya. Spesis udang memiliki tempoh peringkat larva yang panjang dan pematangan seksual yang luar biasa, awalnya menjadi jantan tapi menjadi hermaprodit (individu mempunyai dua jantina) ketika menjadi matang.

L. amboinensis sangat popular sebagai perhiasan rumah dan akuarium umum dimana biasanya disebut sebagai udang pembersih skunk. Hal ini disebabkan karakter udang yang mempunyai warna mencolok mata, bersifat damai, dan mempunyai hubungan pembersihan simbiosis yang bermanfaat yang boleh disaksikan dalam akuarium.

Udang pembersih mendapat gelaran sedemikian karena mereka menunjukkan simbiosis pembersihan dengan ikan lain dimana udang secara spontan membersihkan parasit dari tubuh ikan. Spesis udang ini juga sering melakukan hubungan tersebut dalam kawasan air masin.

L. amboinesis tidak hidup dalam berkumpulan. Spesis ini lebih suka hidup berpasangan, serta mereka mendapatkan banyak nutrisi dari membersihkan parasit dan tisu mati dari ikan. Perilaku persenyawaan udang ini telah diselidik di mana ia melibatkan ritual kecil: sepasang udang hermaprodit matang akan memulakan ritual dalam waktu menanggalkan kulit (moulting), persenyawaan berlaku seketika semasa menanggalkan kulit, di mana seekor udang bertindak sebagai jantan dan diikuti oleh pasangannya yang bertindak sebagai betina.

ANCYLMENES MAGNIFICUS

Ancylomenes magnificus adalah sejenis udang pembersih yang biasanya ditemui di Samudera Barat Pasifik pada kedalaman 3-29 meter. Udang ini banyak ditemui di karang scleractinian, karang Catalaphyllia dan spesis anemone bernama Dofleinia armata. Mereka memiliki tubuh lut sinar kecuali pada karapas dan segmen pada abdomen yang memiliki garisan berbintik putih yang digariskan dengan garisan merah. Ekor dan bonggol di abdomen juga berwarna putih.

STENOPUS HISPIDUS

Stenopus hispidus ialah spesis udang berkaki sepuluh dalam kumpulan infraorder Stenopodidea. Nama biasanya adalah udang karang berbelang dan udang pembersih berbelang. Spesis udang ini mempunyai habitat yang bertabur di pan-tropika, sehingga ke beberapa kawasan beriklim sederhana. Spesis udang ini didapati di Lautan Atlantik Barat dari Kanada ke Brazil, termasuk Teluk Mexico. Di Australia, habitatnya di selatan sejauh Sydney dan juga ditemui di sekitar New Zealand.

Panjang tubuh badan Stenopus hispidus boleh mencapai 60 milimeter, dan mempunyai warna tubuh badan yang menarik perhatian. Warna pada bahagian bawah tubuh adalah lut sinar, tetapi karapas, abdomen dan pereiopod ketiga besar adalah berbelang merah dan putih. Antena dan pereiopods lain berwarna putih. Abdomen, karapas dan pereiopods ketiga diliputi dengan duri.

Stenopus hispidus hidup di bawah zon intertidal, pada kedalaman sehingga 210 meter di terumbu karang. Spesis udang ini melakukan tugas pembersihan, melepasi individu (ikan) ke individu yang lain, dengan perlahan-lahan melambai sesungut putih yang panjang. S. hispidus menggunakan tiga pasang cakar untuk mengeluarkan parasit, kulat dan tisu rosak dari ikan. Spesis udang ini mempunyai kehidupan sebagai monogamy, iaitu mempunyai pasangan sekali dalam seumur hidup.

SIMBIOSIS PEMBERSIHAN (Cleaning symbiosis)

Pembersihan simbiosis adalah sebuah kesatuan yang saling menguntungkan (simbiosis) antara dua spesies, di mana satu spesis (pembersih) mengeluarkan dan memakan parasit dan bahan-bahan lain dari permukaan tubuh spesus lain (pelanggan). Pembersihan simbiosis adalah simbolik dalam kalangan ikan laut, terdapat beberapa spesies ikan pembersih, terutamanya wrasses tetapi ada juga spesies dalam genus lain, khusus untuk memperoleh makanan dengan membersihkan ikan besar dan haiwan laut yang lain. Simbiosis pembersihan juga berlaku antara burung dan mamalia, dan dalam kumpulan haiwan lain.

Kelakuan pembersih sesame haiwan telah pertama kali diterangkankan oleh ahli sejarah Yunani Kuno iaitu Herodotus dalam kira-kira 420 SM. Herodotus mendakwa bahawa buaya Nil mempunyai apa yang kini dipanggil sebagai simbiosis pembersihan dengan burung dia gelarkan iaitu trochilus, kemungkinan besar adalah burung Sandpiper. Walaupun hujah Herodotus mengenai simbiosis pembersihan adalah benar, terdapat sedikit bukti dalam populasi buaya ketika itu.

Peranan simbiosis pembersihan telah dibahaskan oleh ahli biologi selama lebih tiga puluh tahun. Ada yang percaya bahawa pembersihan mewakili kerjasama tanpa kepentingan diri, hanya hidup dengan simbiosis sebegitu semula jadi. Robert Trivers, ahli biologi Amerika pula berpegang bahawa ia menggambarkan sebuah hubungan kepentingkan diri bersama, altruism timbal balik. Pendapat lain menyatakan bahawa tingkah laku pembersihan cumalah eksploitasi berat sebelah, satu bentuk cara hidup parasit.

Udang pembersih menunjukkan simbiosis pembersihan: sebuah hubungan di mana individu dari berbagai spesies mendapatkan keuntungan dari pembersihan. Manfaat dari ikan adalah menghilangkan parasit dari tubuh badan mereka, dan udang mendapatkan nilai gizi dari parasit. Di kawasan terumbu karang, udang bersih berkumpul di “stesen pembersihan”, tempat ikan ‘berlabuh’ untuk dibersihan oleh udang pembersih. Udang pembersih Pasifik juga mempunyai hubungan simbiotik dengan ikan ‘pelanggan’ di mana kedua-dua organisma manfaat.

Udang pembersih biasanya berhimpun di terumbu karang sehingga 25 individu hidup berdekatan. Pembersih organisma termasuk udang dan ikan berkumpul di satu lokasi pada terumbu dalam apa yang dipanggil “stesen pembersihan”. Apabila ikan datang melawat, udang pembersih akan melakukan tarian goyang dari sisi ke sisi untuk memberi isyarat perkhidmatan mereka. L. amboinesis juga biasa ditemui hidup dalam gua dengan ‘ikan pelanggan’ mereka, seperti belut moray, memberikan udang perlindungan daripada pemangsa.

RUJUKAN:


Sistem Nombor Dalam Rumpun Austronesia

Dari segi istilah penomboran, istilah “lima” atau mirip dengannya yang paling banyak digunakan dalam bahasa-bahasa dalam rumpun Austronesia. Hal ini termasuk juga dalam bahasa-bahasa Formosa (orang asli di Taiwan), Hawaii, Samoa, Tonga, bahasa-bahasa dalam Kepulauan Filipina, dan Kepulauan Indonesia. Istilah “tiga”/”telu” juga kelihatan digunakan oleh masyarakat rumpun Austronesia.

Dibawah adalah senarai istilah nombor yang digunakan oleh beberapa masyarakat rumpun Austronesia. Kita dapat perhatikan beberapa persamaan istilah yang digunakan oleh beberapa masyarakat ini. Diri ini memilih suku kaum yang dikenali sahaja secara umum. Bahasa Melayu dijadikan piawai untuk mengetahui setiap angka dari masyarakat lain dan memudahkan pembacaan.

MELAYU: kosong/sifar, satu, dua, tiga, empat, lima, enam, tujuh, lapan, sembilan, sepuluh
ACHEH: soh/sifar, sa, duwa, lhee, peuet, limong, nam, tujoh, lapan, sikureueng, siploh
BALI: nul, besik/siki, dua, telu, papat, lime, enem, pitu, kutus, sia, dasa
BANJAR: asa, dua, talu, ampat, lima, anam, pitu, walu, sanga, sapuluh
BATAK TOBA: sada, dua, tolu, opat, lima, onom, pitu, ualu, sia, sampulu
BATAK KARO: sada, dua, telu, empat, lima, enem, pitu, waloh, siwah, sepuloh
BUGIS: ceddi, dua, tellu, empa, lima, enneng, pitu, arua, asera, seppulo
CHAM (CHAMPA): sa, dua, klau, pak, lima, nam, tujuh, dalapan,
salapan, sapluh
INDONESIA: kosong/nol, satu/suatu, dua, tiga, empat, lima, enam, tujuh, delapan, sembilan, sepuluh
JAWA (KAWI): sunya, eka, dwi, tri, catur, panca, sad, sapta, asta, nawa, dasa
JAWA (NGOKO): nol, siji, loro, telu, papat, lima, enem, pitu, wolu, sanga, sepuluh
KELANTAN-PATTANI: kosong, so, duwo, tigo, pak, limo, ne, tujoh, lape, smile, suploh
MADURA: nol, settong, dhuwa’, tello’, empa’, lema’, ennem, petto’, ballu’, sanga’, sapolo
MAKASAR: nolo’/lobbang, se’re, rua, tallu, appa’, lima, annang, tuju, sangantuju, salapang, sampulo
MINANGKABAU: ciek, duo, tigo, ampek, limo, anam, tujuah, salapan, sambilan, sapuluah
SUNDA: nol, hiji, dua, tilu, opat, lima, genep, tujuh, dalapan, salapan, sapuluh
TERENGGANU: kosong, se, duwe, tige, pak, lime, nang, tujoh, lapang, smilang, suploh

TAGALOG: wala, isa, dalawa, tatlo, apat, limà, anim, pito, walo, siyam, sampu

MALAGASY (MADAGASCAR): aotra, isa/iray, roa, telo, efatra, dimy, enina, fito, valo, sivy, folo

FIJI: saiva, dua, rua, tolu, vaa, lima, ono, vitu, walu, ciwa, tini
HAWAII: ‘ole, ‘e-kahi, ‘e-lua, ‘e-kolu, ‘e-hā, ‘e-lima, ‘e-ono, ‘e-hiku, ‘e-walu, ‘e-iwa, ‘umi
MAORI: kore, tahi, rua, toru, whā, rima, ono, whitu, waru, iwa, tekau/ngahuru
SAMOA: o, tasi, lua, tolu, fa, lima, ono, fitu, volu, iva, sefulu

-Pawaka Legendria-


Badai Ekonomi Yang Melanda Pemandu Grab

Apa yang berlaku pada tahun ini tidak sama sekali boleh dilupakan. Dalam masa tiga bulan, koronavirus telah melututkan seluruh dunia. Amerika Syarikat dan Itali mempertimbangkan untuk pilih siapa layak diselamatkan, angkara bebanan terhadap peralatan perubatan.

Tetapi dengan ratusan juta orang bersembunyi kerana perintah-perintah berkurung – penuh atau separuh – kesannya semakin jelas terhadap ekonomi.

Pemakan gaji mempunyai klausa seperti bekerja dari rumah. Dengan melengkapkan kerja, gaji masih lagi daftar masuk dalam akaun.

Ada juga yang diberikan cuti tanpa gaji. Ini pun bermasalah juga, tetapi sekurang-kurangnya mereka mempunyai harapan untuk kembali kerja. Tetapi satu kelompok ekonomi yang harus ditekankan: golongan pengambil upah.

Asasnya rakyat Malaysia keliru dengan konsep pengambilan upah. Masih ramai terbuai dengan pendapat bahawa pengusaha-pengusaha Grab sebenarnya mempunyai kerjaya.

Sebenarnya golongan sedemikian ialah pengambil upah dalam ekonomi gig, bukannya kerjaya (employment). Kalau rajin, strategik dan kadangkala bernasib baik, mereka dapat untung tinggi. Tanpa salah satu, mungkin pendapatan mereka tolak modal ialah ala kadar.

Tekanan Ekonomi Gig Di Kulim

Jam sudahpun 5 petang kelmarin apabila Tawfik menghentikan Proton Saganya di hadapan rumah. Topeng dipakainya dibasahi peluh akibat kepanasan tetapi bukan angkara suhu Kulim yang semakin melonjak.

Sebaliknya kegelisahan untuk minggu-minggu akan datang yang mencengkam mindanya. Perintah Kawalan Pergerakan ialah langkah paling dipersetujui mampu membetulkan keadaan di negara.

Perkara tersebut tidak dinafikan, tetapi gelagat rakyat yang melanggar arahan sememangnya menambahkan lagi kerisauan Tawfik.

Dugaan Buat Grab

Kedatangan koronavirus telah memberikan tamparan berdesing terhadap pengusaha-pengusaha Grab. Tawfik telah menceburi bidang ini sejak Oktober 2018 apabila dibuang kerja selepas peralihan kuasa dibawah kerajaan Harapan.

Di sebalik beberapa individu yang bersorak akan musibahnya semata-mata kerana berbeza fikrah politik, beliau mencuba nasib mengambil upah dalam Grab.

Tanpa bimbingan sesiapa, beliau berusaha sendiri dari pendaftaran ke pemahaman undang-undang. Pernah disaman trafik, dicemuh kenalan tetapi disokong sahabat, Tawfik mengharungi denai hidup sehinggalah Mac 2020 yang mendugakan.

Sudahlah dasar pembaharuan Anthony Loke Siew Fook telah menyusahkannya dengan perbelanjaan RM1,000 untuk melengkapkan segala keperluan baharu. Ditambah pula dengan kejatuhan permintaan susulan Hari Raya Cina 2020.

Koronavirus pula menyapu garam pada luka sedia ada. Sejujurnya setiap orang ada dugaan sendiri. Tetapi keperitan dilalui Tawfik dikongsi sebilangan pengambil upah sepenuh masa.

Sehingga Jun 2019, Grab mempunyai 200,000 pemandu (yang 50,000 bergantung sepenuh masa), Tawfik antaranya (Lai & Hendawy, 2019).

Realiti Perit Grab

Upahan Grab tidak semudah disangka. Jaminan beribu sebulan yang digemburkan ramai tidak tepat pun – tetapi kebarangkaliannya ada.

Tawfik pernah mencurah keringat selama 10 jam, membawa pulang tidak sampai RM50 sahaja. “Duit minyak pun langsung tak lepas… apatah lagi perkara lain,” katanya, sentiasa positif dengan hari-hari akan datang.

Ada masanya Tawfik balik dengan tersenyum selepas mendapat tiga upahan yang menjaminkan RM50 setiap satu. Beliau amat mengharapkan rezeki untuk ke Pulau Pinang.

Sebelum ini tempahan mencurah daripada pelanggan yang perlu pergi ke Lapangan Terbang Antarabangsa Bayan Lepas, Keretapi Tanah Melayu Bukit Mertajam dan mana-mana sekitar Seberang Perai.

Malah Sungai Petani pun sewangi harumanis dari Perlis, apatah lagi kalau tempahan ke sempadan Thailand atau jauh Selatan.

Kalau pergi ke Lapangan Terbang Antarabangsa Bayan Lepas, beliau akan meletakkan kereta di Nava Parking yang berharga marhaen. Tidak sempat menghirup kopi pun kadangkala ada tempahan oleh kerana permintaan Pulau Pinang yang tinggi.

Permintaan Jatuh Ditimpa Tangga

Apabila Muhyiddin Yassin mengumumkan Perintah Kawalan Pergerakan, kebergantungan Tawfik terkena teruk. Beliau amat mengharapkan pusat-pusat pengangkutan besar.

Oleh kerana ketiadaan aliran keluar masuk, permintaan pun jatuhlah. Dengan perbelanjaan bulanan yang habis dicatu pun berada pada paras RM1,600 – bayaran berwajib seperti rumah, kereta, utiliti.

Sejak perintah dikuatkuasakan, beliau menganggarkan bahawa 70% pemandu tidak berani keluar. Tempahan semasa pun hanya ke pasaraya seperti TESCO, TF dan Giant. “Setiap hari nak dapat RM50 pun susah sekarang,” katanya. Merisaukan keselamatan sendiri, beliau berhenti buat Grab pada hari kedua.

Satu-satunya sinaran mentari di sebalik ribut menggigil ini ialah kelonggaran perbankan yang mengizinkan penangguhan bayarbalik hutang selama enam bulan selain dengan bayaran RM 500 untuk pemandu Grab.

“Saya sangat berterima kasih bila pihak Bank bagi kebenaran ni,” katanya. “Tetapi pendapatan kami menurun sehingga 50% sejak Januari 2020 iaitu selepas Chinese New Year.”

Rakyat Malaysia perlu patuh dan akur kepada perintah kerajaan. Koronavirus mesti ditewaskan dengan segera. Tetapi melihat perangai segelintir masyarakat terutamanya di Pulau Pinang, hanya doa sahaja boleh dipanjangkan.

Sejak pengumuman #StayAtHome pun, masih ramai menyalahgunakan Jambatan Pulau Pinang untuk alasan-alasan sangat dangkal (Xian & Chern 2020).

Sekali lagi dimaklumkan bahawa Tawfik menyokong penuh perintah dilaksanakan. Tetapi agaknya semua boleh sebulat suara bersetuju: koronavirus perlu ditewaskan segera.

Sesiapa lagi yang mempunyai masalah ingin dikongsikan dalam bentuk artikel, boleh hubungi saya di: https://www.facebook.com/ahmadfaezal93/

RUJUKAN:

Lai, A., & Hendawy, S. (2019, June 15). E-hailing drivers to hit the brakes. The Star. Retrieved from https://www.thestar.com.my/news/nation/2019/06/15/ehailing-drivers-to-hit-the-brakes/

Xian, L.J., & Chern L.T. (2020, March 22). Why did Penangites cross the bridge? You won’t believe some of the reasons. The Star. Retrieved from https://www.thestar.com.my/news/nation/2020/03/22/why-did-penangites-cross-the-bridge-you-wont-believe-some-of-the-reasons


Bahasa Jepun: Kelebihan Dan Kekurangan Kanji

Bahasa Jepun ataupun nama asalnya, Nihongo (日本語) adalah bahasa Japonik yang dituturkan oleh
128 juta orang di seluruh dunia khususnya di Jepun. Dalam penulisan, bahasa ini
mempunyai sehingga empat jenis tulisan dalam satu ayat. Penulisan tersebut
adalah Hiragana (ひらがな), Katakana (カタカナ), Kanji (漢字) dan Rōmaji (ローマ字). Artikel ini membincangkan tentang kelebihan dan
kekurangan dalam Kanji, salah satu daripada tulisan bahasa tersebut.

Kanji adalah tulisan Cina yang digunakan untuk menulis perkataan dalam bahasa Jepun. Tulisan yang tiba di kepulauan tersebut sejak tahun 4 500 SM itu merupakan sebuah sistem lambang yang melambangkan idea dan mempunyai makna serta sebutan yang berbeza bergantung kepada konteksnya. Persoalannya, apakah kelebihan dan kekurangan di sebalik penggunaan tulisan itu dalam bahasa ini?

Antara kelebihan Kanji dalam bahasa Jepun adalah daripada segi ruangan dalam penulisan. Penggunaan Kanji dapat menjimatkan ruang dalam tulisan.  Beberapa perkataan dalam “kana” dapat dikurangkan menjadi satu ataupun dua Kanji. Pertimbangkan ayat ini: “Encik Kobayakawa hendak memakan Sasyimi”. Dalam transliterasi bahasa, ayat tersebut berbunyi “kobayakawa-san wa sashimi o tabetai desu”. Jika sepenuhnya dalam tulisan Hiragana, ia menjadi “こばや かわさんはさしみをたべたいです” manakala dalam Kanji menjadi “小早川さんは刺身を食べたいです”. Lapan belas (18) perkataan dalam Hiragana dapat dikurangkan menjadi empat belas (14) sahaja dalam Kanji. Oh ya, Sasyimi (刺身) adalah sebuah hidangan berupa makanan mentah seperti ikan, kuda dan rusa yang dihiris nipis serta menjadi antara hidangan yang terkenal di sana.

Kekurangan Kanji dalam bahasa Jepun adalah daripada segi adab dalam penulisan. Tulisan Kanji perlu ditulis mengikut peraturan yang tertentu. Sebagai contoh perkataan “perempuan (女)” , unsur “く” perlu ditulis dahulu lalu diikuti oleh “ノ” dan “一”. Untuk perkataan “negara (国)” , unsur “口” perlu ditulis dahulu lalu diikuti oleh “玉”. Kepada sesiapa yang mengambil bahasa Jepun, semoga berjaya dalam menulis perkataan rumit seperti cinta (愛), elektrik (電), naga (龍), kupu-kupu (躊) dan kemurungan (鬱).

Selain itu, kelebihan Kanji dalam bahasa Jepun adalah daripada segi pemberian makna perkataan. Kanji dapat mengelakkan homonim dalam bahasa ini. Homonim adalah dua ataupun lebih perkataan yang mempunyai ejaan dan bunyi yang sama tetapi membawa makna yang berbeza. Sebagai contoh, “Chichi” membawa maksud “ayah (父)” ataupun “payudara (乳)”. Perkataan “Shibou” membawa maksud “kematian (死亡)”, “gris (脂肪)” ataupun “cita-cita (志望)”. Perkataan “Shushō” membawa maksud “Perdana Menteri (首相)”, “terpuji (殊勝)” dan “kapten (守将)”.

Kekurangan Kanji dalam bahasa Jepun adalah daripada segi bilanga perkataan. Terdapat lapan puluh lima ribu (85 000) Kanji dalam bahasa ini, di mana sekitar dua ribu (2000) sangat kerap digunakan dalam kehidupan. Sepanjang zaman persekolahan di Jepun, mereka hanya perlu mengetahui sekurang-kurangnya 2 136 Kanji sahaja. Tambahan sekitar 800 Kanji untuk memahami isikandungan dalam media-media cetak. Kesabaran yang tinggi perlu diterapkan dalam diri pelajar untuk menguasai Kanji.

Di samping itu, kelebihan Kanji dalam bahasa Jepun adalah daripada segi kemudahan dalam pembacaan. Jika keseluruhan ayat ditulis dalam kana, kita akan mengalami kesukaran untuk membaca akibat tidak mengetahui di mana permulaan dan penamat perkataan. Hal ini kerana, ayat-ayat dalam bahasa ini ditulis secara rapat-rapat. Dengan Kanji, kita dapat mengimbas dengan lebih mudah akan isikandungan dalam sesuatu ayat.

Akhir sekali, kekurangan Kanji dalam bahasa Jepun adalah daripada segi bilangan coretan. Yang paling mudah, sesuatu Kanji hanya mempunyai satu coretan sahaja manakala yang paling rumit mempunyai enam puluh empat (64) coretan. Sebagai contoh, perkataan “satu (一)” hanya mempunyai satu coretan manakala perkataan “banyak perkataan” mempunyai 64 coretan. Perkataan yang mempunyai coretan terbanyak itu terdiri daripada perkataan “naga (龍)” yang diulang sebanyak empat kali dalam bentuk segi empat sama. Malah perkataan “taito” mempunyai bilangan yang terdiri daripada tiga perkataan “awan (雲)” dan tiga perkataan “naga (龍)” mempunyai lebih banyak coretan iaitu sebanyak lapan puluh empat (84) coretan.

Kesimpulannya, itu adalah antara kelebihan dan kekurangan Kanji dalam bahasa Jepun. Menurut Institut Perkhidmatan Asing (FSI) yang bertempat di Amerika Syarikat, bahasa Jepun dikelaskan sebagai “Category V” bersama-sama dengan bahasa Arab, Mandarin, Kantonis dan Korea. Penutur bahasa Inggeris mengambil masa selama 88 minggu ataupun 2 200 jam kelas untuk menguasai bahasa Jepun. Ramai pihak mendakwa, bahasa Jepun jauh lebih rumit daripada Arab, Mandarin, Kantonis dan Korea.

RUJUKAN:

Foreign Service Institute Language Difficulty Rankings. Retrieved May 12,
2019 from
https://www.atlasandboots.com/foreign-service-institute-language-difficulty/

W.T.F. Japan: Top 5 Most Difficult Kanji Ever (Weird Top Five). Retrieved May 12, 2019 from https://soranews24.com/2016/08/04/w-t-f-japan-top-5-most-difficult-kanji-ever%E3%80%90weird-top-five%E3%80%91/

The 3002 Kanji Characters You Need To Read A Newspaper. Retrieved May 12,
2019 from
http://duncansensei.com/2015/01/3002-kanji-characters/

How many Kanji characters are there?. Retrieved May 12, 2019 from
https://japanese.stackexchange.com/questions/11735/how-many-kanji-characters-are-there

Homonyms in Japanese – Homophones & Homographs. Retrieved May 12, 2019
from  https://www.japanesewithanime.com/2017/12/homonyms-in-japanese.html

Examples of Homonyms. Retrieved May 12, 2019 from
https://examples.yourdictionary.com/examples-of-homonyms.html

How To Guess A Kanji’s Stroke Order. Retrieved May 12, 2019 from  https://www.tofugu.com/japanese/kanji-stroke-order/

Sashimi. Retrieved May 12, 2019 from
https://www.japan-guide.com/e/e2044.html

6 Reasons Why Kanji Is Necessary. Retrieved May 12, 2019 from
https://www.nihongomaster.com/blog/what-is-kanji/

What is Kanji?. Retrieved May 12, 2019 from
https://www.nihongomaster.com/blog/what-is-kanji/

Japanese in Omniglot. Retrieved May 12, 2019 from  https://www.omniglot.com/writing/japanese.htm


Maarof Zakaria – Siapa Yang B*nuh Pengusaha Bank Melayu Pertama?

Bagi peminat filem-filem Melayu klasik, pasti sudah arif dengan nama Allahyarham Datuk Mustapha Maarof. Siapa tidak lupa peranannya sebagai putera raja (Bawang Putih Bawang Merah), Tun Zainal (Hang Tuah) dan Samad (Pontianak). Tetapi tidak ramai tahu, bapanya Allahyarham Maarof Zakaria sebenarnya seorang pejuang tanah air yang memperjuangkan nasib orang Melayu melalui kaedah ekonomi dengan mengasaskan bank milik orang Melayu pertama di negara ini. Tetapi kerana hasad dan cemburu, Maarof m4t1 dibvnuh pada 4 Disember 1947 dan sehingga hari ini, kes pemb0n0han itu masih belum dapat diselesaikan.

Latar belakang

Anak jati Seri Menanti, Negeri Sembilan ini dilahirkan pada tahun 1904 dan merupakan sebahagian daripada kelompok kecil elit Melayu yang mendapat pendidikan Inggeris. Maarof hidup sezaman dengan Pendeta Za’ba atau nama sebenarnya Zainal Abidin bin Ahmad (16 September 1895 – 23 Oktober 1973) dan penulis Melayu terkenal, Ishak Haji Muhammad/Pak Sako (14 November 1907 – 7 November 1991).

Sebelum membuka Malayan National Bank, beliau pernah berkhidmat sebagai penolong pegawai daerah di Selama, Parit, Kampar dan Tapah, Perak, penolong pendakwa raya semasa era penjajahan Jepun, majistret di Kuala Lumpur dan timbalan pendakwa raya di Selangor. Beliau juga turut mempunyai sebuah firma guaman sendiri bersama rakan kongsi mendiang Tan Sri SM Leong.

Tatkala rakan-rakan seperjuangan memilih jalan politik bukan saja menentang penubuhan Malayan Union tetapi juga merintis jalan ke arah kemerdekaan, Maarof memilih cara berbeza iaitu ekonomi. Datuk Mustapha pernah menceritakan tatkala bapanya sedang sibuk merancang bank Melayu pertama di negara ini, beliau pernah ditawarkan jawatan Menteri Besar Negeri Sembilan oleh Yang di-Pertuan Besar Negeri Sembilan ketika itu, Almarhum Tuanku Abdul Rahman Tuanku Muhammad berikutan pengalaman luasnya sebagai pentadbir.

Bagaimanapun, tawaran tersebut ditolak dengan baik atas alasan minatnya lebih menjurus kepada bidang guaman dan ekonomi. Ini membuka jalan kepada perlantikan Allahyarham Tun Abdul Malek Yusuf sebagai Menteri Besar pertama dari 1948 hingga 1953.

Malay National Bank

Maarof percaya sekiranya orang Melayu hendak bangkit, mereka perlu bangkit bukan saja dari segi politik tetapi juga ekonomi. Dan untuk mempunyai kekuatan dalam politik, sistem ekonomi yang kuat harus menjadi tulang belakang di sebaliknya dan satu cara yang boleh dilihat menerusi sistem perbankan yang sistem4tik.

Bagaimanapun, usaha itu bukan mudah dilaksanakan kerana dasar ekonomi British yang berat sebelah dan bias terhadap Melayu mengakibatkan sebarang usaha diperkenalkan mereka berakhir dengan kegagalan.

Dari segi bank, dua bank yang beroperasi ketika itu ialah The Chartered Bank milik British dan bank milik Cina iaitu Overseas Chinese Banking Corporation (OCBC). Orang Melayu tidak dibenarkan meminjam wang dengan bank-bank ini sekaligus memaksa mereka meminjam dengan ceti haram untuk pelbagai urusan seperti dipaparkan dalam filem Bujang Lapok dan Do Re Mi.

Menerusi Malay National Bank yang ditubuhkan bersama rakan lamanya Tan Sri SM Leong, Maarof mahu mengubah situasi itu termasuk mengelak orang Melayu terperangkap dalam bebanan hutang ceti-ceti ini. Bank tersebut didaftarkan pada 12 Mei 1947 dan disahkan oleh Timbalan Pendaftar Syarikat Malayan Union, Lee Keng Hong. Bank ini menyediakan pelbagai perkhidmatan seperti pinjaman, saham, keselamatan dan harta, bon, stok dan penyimpanan yang memberi kemudahan untuk masyarakat Melayu berurusan.

Meskipun Maarof hanya memegang jawatan Pengarah Urusan Kanan hampir tujuh bulan, beliau berjaya mengumpul kira-kira 10 pemegang saham utama yang menggerakkan modal bank ini di mana kesemua mereka terdiri daripada peniaga dan golongan elit Melayu. Malah, ia turut dibantu juruaudit Walter Grenier & Co yang dilantik Maarof bagi memantau aliran tunai akaun bank ini yang ketika itu dan kajian mendapati, daripada 75 peminjam awal, dua daripadanya merupakan lelaki Cina.

Cubaan bvnuh…

Dengan kejayaan sebegini, sudah pasti ada mata-mata yang melihat Malay National Bank dan Maarof dengan pandangan penuh benci. Dan dengan kebencian, maka yang keluar ialah keinginan untuk menghapuskan duri dalam daging kepada pesaing-pesaingnya. 10 bulan sebelum beliau dibvnuh di Bentong pada 4 Disember 1947, satu cubaan bvnuh gaya mafia digerakkan di kediaman baru Maarof di Taman Seputeh, Jalan Klang Lama selepas berpindah dari rumah lama mereka di Kampung Baru, Kuala Lumpur.

Ketika itu, Maarof tiada di rumah dan anaknya, Datuk Mustapha bersama seorang bapa saudaranya yang bisu mengecat rumah baru mereka yang terletak di bahagian bawah bukit dengan jarak antara rumah di atas bukit dengan bahagian bawah hanya lima minit dengan berjalan kaki.

Datuk Mustapha bercerita, “Ketika sedang menyiapkan kerja akhir di tingkat bawah, tiba-tiba terdengar bunyi t3mbakan. Bunyinya cukup kuat. Saya nampak tiga lelaki meluru ke arah rumah kami dan mereka melepaskan tiga das t3mbakan.”

Kedua-duanya segera melarikan diri dan bersembunyi di kawasan belukar berhampiran. Beliau percaya pembvnuh-pembvnuh itu menyangka bapanya itu sudah berada di rumah sedangkan menurut pengetahuannya, Maarof masih belum pulang dan masih berada di Kuala Lumpur. Selepas yakin keadaan sudah selamat, barulah kedua-duanya kembali ke rumah di atas bukit.

Walaupun selepas bapanya pulang, Datuk Mustapha masih bersembunyi kerana masih takut. Beliau menambah, “Saya dengar suara ayah menjerit memanggil nama saya. Ayah berada di rumah pertama kami (kawasan bawah). Tetapi kami langsung tak menyahut kerana bimbang mungkin ayah dijadikan tebusan dan mungkin itu taktik penjahat memaksa kami keluar dari tempat bersembunyi.” Selepas memaklumkan apa yang berlaku, Maarof kemudiannya membuat laporan polis di Brickfields sebelum kembali berpindah ke kediaman lama mereka di Kampung Baru.

Pembvnuhan menyayat hati…

Insiden itu menjadi petanda apa yang dilakukan Maarof bakal membahayakan dirinya. Dan itulah yang terjadi pada 4 Disember 1947 apabila beliau yang ketika itu berumur 43 tahun dicvlik semasa dalam perjalanan dari Kampung Baru menuju ke rumah ibunya di Seremban. Selepas tiga hari dicvlik, mayatnya ditemui dalam keadaan cukup menyayat hati iaitu dig4ntung pada sebatang pokok dalam hutan berhampiran Batu 13, Jalan Kuala Lumpur-Bentong, Pahang pada Sabtu, 7 Disember 1947.

Semasa ditemui, mangsa masih memakai seluar khaki sementara jam tangannya dipercayai jenama Rolex dan pakaian tidak dicuri. Tetapi kehilangan tayar belakang dan tayar simpanan kereta milik beliau menimbulkan tanda tanya kepada pihak berkuasa. Selain itu, pihak berkuasa juga merasa pelik bagaimana kereta Maarof boleh berada di Bentong.

Kehilangan dan pembvnuhan Maarof mendapat liputan meluas akhbar ketika itu termasuk The Straits Times dan The Sunday Times. Kedua-dua akhbar menjadikan berita tersebut sebagai tajuk muka hadapan berita masing-masing. Berdasarkan keterangan isterinya yang juga ibu tiri Datuk Mustapha, Kamsiah Mohd Ali, mengikut rancangan beliau akan pulang pada petang Khamis dan jika lewat, Maarof akan bermalam di Seremban sebelum pulang keesokan harinya. Apabila dibawa polis melihat kereta Austin yang ditinggalkan di Bentong, Kamsiah mengesahkan kereta tersebut milik suaminya.

Menurut polis, mereka percaya Maarof dicvlik oleh sekumpulan lelaki yang menaiki kereta lain sebelum membawanya ke Bentong sebelum meninggalkan kereta di Batu 13, Jalan Kuala Lumpur-Bentong. Mereka melalui jalan tersebut beberapa kali untuk mencarinya tetapi gagal sebelum menemui mayat beliau pada 7 Disember. J3nazah kemudiannya di\k3bumikan di Tanah Perkuburan Islam Jalan Mohamaden, Ampang, Selangor. Sehingga hari ini, kes b0n0h beliau masih gagal diselesaikan termasuk pelaku di sebalik jenayah kejam itu.

Semasa mengetahui berita kem4tian bapanya itu, Datuk Mustapha berusia 13 tahun ketika itu dan sedang menuntut di Kolej Melayu Kuala Kangsar (MCKK). Selepas mendapat berita melalui telegram, beliau terpaksa menanti sehingga keesokan harinya untuk menaiki keretapi pulang ke Kuala Lumpur. Sepanjang malam beliau tidak dapat melelapkan mata mengenangkan apa yang berlaku.

Keesokan harinya, Datuk Mustapha diiringi seorang pengawas MCKK menaiki keretapi pulang ke Kuala Lumpur dan tiba pada waktu senja. Kepulangannya itu disambut oleh sepupunya, Mustafa Yusof dan mereka pulang menaiki kereta Austin milik bapanya itu. Dalam perjalanan, kedua-duanya hanya membisu kerana terlalu sedih dengan apa yang berlaku. Datuk Mustapha menambah, “Dia cuma cakap… Tapa, your daddy dah tak ada. Itu saja. Saya pun tak terkata apa-apa.”

Sehingga ke akhir hayatnya (Datuk Mustapha meninggal dunia pada 15 Disember 2014), Datuk Mustapha merasa hairan mengapa bapanya menjadi mangsa jenayah kejam itu. Ini kerana menurut beliau, bapanya merupakan seorang yang peramah dan tidak pernah lokek membantu orang lain. Tambahnya, “Dia bukannya ada hutang dengan sesiapa. Saya sendiri mengkaji, dia tiada masalah itu. Bahkan, jika balik ke kampung, arwah akan tumpangkan sesiapa saja yang ditemui di tepi jalan. Arwah orang kampung, itulah sikapnya. Seperkara lain, dia tak pernah lupa diri. Hobi suka menjala dibawa ke mana-mana saja dia pergi. Dulu, kami sering menjala ikan di lombong Sungai Besi. Saya sendiri belajar menjala daripada ayah.”

Keadilan dan legasi

Justeru, tidak hairanlah sudah wujud usaha mendesak pihak berkuasa membuka semula siasatan bagi memastikan keadilan dapat dilaksanakan. Bagi ahli keluarga Maarof terutama Datuk Mustapha dan cucu saudaranya merangkap bekas Ketua Polis Negara, Tun Haniff Omar, mereka hanya mahukan keadilan kerana percaya beliau sebenarnya dibvnuh dan bukannya membvnuh diri seperti didakwa dalam rekod British.

Tetapi untuk membuka semula kes ini agak sukar atas sebab kekangan kewangan dan tempoh kes yang berlaku sebelum era kemerdekaan. Justeru, apabila siri laporan khas kes Maarof disiarkan di Berita Harian pada 2014 dan 2015, wujud desakan kepada pihak berkuasa untuk membuka semula siasatan. Hasilnya, Ketua Polis Negara ketika itu, Tan Sri Khalid Abu Bakar menyatakan kesediaan membuka semula fail siasatan polis berkenaan kes bvnuh Maarof. Namun sehingga hari ini, ia masih lagi sepi tanpa sebarang berita.

Tetapi apa terjadi kepada Malay National Bank? Selepas kem4tian Maarof, peranannya diambil alih oleh anak saudaranya, Mustafa. Mustafa memegang sejumlah besar saham dalam bank berkenaan sebanyak 5,410 unit semasa ia membuka dua juta saham dengan nilai RM10 sesaham yang dikhaskan untuk membantu orang Melayu terutama dalam bidang perniagaan.

Beliau dibantu oleh tokoh-tokoh Melayu lain termasuk Mohammad Salleh Eusoff, Yahya Mohamed Seth dan Kamsiah Maarof berusaha membawa bank berkenaan ke peringkat lebih tinggi. Daripada 75 peminjam bank berkenaan, majoriti peminjamnya ialah orang Melayu di mana ia digunakan sebagai modal awal perniagaan mereka. Bank berkenaan turut mempunyai enam cawangan di seluruh negara iaitu Rembau dan Kuala Pilah di Negeri Sembilan, Temerloh dan Raub, Pahang, Kemaman, Terengganu dan Muar, Johor.

Semasa membentangkan laporan tahunan bank berkenaan pada 30 Jun 1948, Mustafa menegaskan ia merupakan sebahagian daripada usaha mengembalikan semula kedaulatan orang Melayu melalui ekonomi.

Tambahnya, “Pengerusi yang pertama (Maarof), sungguh pun tidak dengan nyatanya mengambil bahagian dalam perjuangan siasah itu, percaya kuasa siasah yang di akhirnya akan didapati itu, hanya boleh diselenggara sekiranya kita serentak mempertemukan kehendak kita dalam lapangan perdagangan. Bagi orang Melayu, pengekalan bank ini ialah satu perkara yang sangat mustahak. Baginya tujuan yang besar ialah memberi bantuan kepada rakyat dan bantuan itu boleh dihulurkan dengan pertolongan bersama-sama pemegang saham dan juga orang-orang yang belum menjadi pemegang saham mengambil saham yang dikeluarkan.”

Satu legasi Maarof yang masih bertahan sehingga hari ini ialah sebatang jalan di Kuala Lumpur yang dinamakan sempena namanya. Datuk Mustapha menceritakan beliau pernah dimaklumkan perkara itu oleh Yang di-Pertuan Agong Ke-10, Almarhum Tuanku Jaafar Tuanku Abdul Rahman. Tambahnya, “Tuanku pernah tanya adakah saya tahu nama Jalan Maarof itu adalah sempena nama arwah ayah. Saya katakan pernah dengar tetapi tak ada hitam putih. Tetapi Tuanku sendiri maklumkan, memang nama itu sempena nama arwah ayah. Saya tak pasti kenapa nama itu diletakkan sempena nama ayah, tetapi saya percaya mungkin atas jasanya dalam bidang ekonomi.”

Sempena bulan kemerdekaan ini, mungkin sudah tiba masanya fail kes dibuka semula dan disiasat dengan penuh teliti. Ini bukan sekadar mendapatkan keadilan bagi waris-waris keluarga Maarof tetapi juga sebagai batu asas kepada satu kisah seorang pelopor ekonomi pertama Melayu yang mahukan kehebatan bangsanya dikembalikan melalui ekonomi. Nama Maarof Zakaria seharusnya menjadi inspirasi penggiat ekonomi Bumiputera dan Islam, bukannya menjadi nota kaki sejarah!

RUJUKAN:


Algojo – Kerjaya ‘Terkotor’  Zaman Pertengahan Eropah

Dalam apa-apa
zaman, dari zaman kerajaan awal sehingga kini, termasuk Zaman Pertengahan
Eropah sekalipun, terdapat beberapa pekerjaan yang tidak diingini, seperti
pengutip najis, budak suruhan, tukang kutip lintah, dan sebagainya. Namun
hampir semua pekerjaan buruk tersebut tidak dapat dibandingkan dengan pekerjaan
sebagai algojo, atau tukang hukum bvnuh. Ianya boleh dikatakan pekerjaan
terburuk zaman pertengahan Eropah.

Tak kiralah
dimana saja mereka ditempatkan, sama ada di mahkamah diraja atau di kawasan mundur,
tugas mereka cuma satu, iaitu menghukum bvnuh pesalah dengan cara yang kerajaan
telah tetapkan. Tak kiralah siapapun, dari rakyat marhaen hingga kerabat
diraja, mereka akan jalankan tugas mereka dengan penuh saksama.

LATAR BELAKANG

J3n4yah dan
kejahatan sentiasa wujud dalam kalangan masyarakat pada mana-mana zaman
sekalipun, akibat penguatkuasaan undang-undang yang lemah atau kurang
diterapkan di mana-mana kawasan yang dihuni manusia, seperti Eropah, Asia,
Timur Tengah, dan sebagainya.

Kejadian buruk
seperti mencvri, mer0mp4k, membvnuh, merog0l, menipu, dan segala bentuk
kesalahan amat berleluasa terutamanya ketika awal zaman pertengahan Eropah.
Namun, keadilan akan muncul jua di tempat di mana kezaliman berada. Cuma cara
pengadilannya agak ganas dan tanpa belas kasihan, dimana ianya bertujuan bagi
mengekalkan kemasylahatan masyarakat setempat.

Kebiasaannya,
para penjenayah yang didakwa akan dihukum m4ti. Cara-cara pesalah dihukum
bergantung kepada taraf sosial mereka, sama ada para hamba, rakyat marhaen,
bangsawan, panglima, atau kerabat diraja, semakin tinggi taraf pesalah
tersebut, semakin kuranglah penyeksaaan yang mereka alami ketika hukuman m4ti dijalankan.

Zaman berlalu
dan masa berubah, sedikit demi sedikit, kemunduran bertukar menjadi kemajuan.
Begitu jua dengan peluang pekerjaan yang baru, dimana semestinya seseorang
perlu melakukannya. Sesuatu kerja mesti dijalankan oleh seorang manusia yang
bernyawa. Begitu jualah adanya dengan pekerjaan sebagai algojo, atau tukang
hukum bvnuh.

DUGAAN ALGOJO SEMASA ZAMAN PERTENGAHAN EROPAH

Kerjaya sebagai
seorang algojo bukanlah mudah ketika mana-mana zaman sekalipun. Mencabut nyawa
seseorang yang telah dijatuhi hukuman m4ti memerlukan ketekadan yang tinggi
bagi si tukang hukum bvnuh, dimana mereka seolah-olah menjadi pemisah kepada
alam dunia dan alam barzakh, kebaikan dan kejahatan, & penerimaan dan
penolakan.

Keperluan
pengisian jawatan pegawai kerajaan bagi masyarakat sekitar Eropah tengah dan
barat seawal abad ke 13 mula meningkat bagi memenuhi keperluan bagi pelaksanaan
hukuman m4ti terhadap para pesalah, dimana bandar-bandar besar sekitar England,
Jerman, dan Perancis amat memerlukan algojo yang mahir bagi melaksanakan tugas
yang diberi oleh kerajaaan.

Catatan dokumen
rasmi terawal telah menyebut berkenaan tukang hukum bvnuh ialah pada tahun
1202, yang bernama Nicolas Jouhanne yang memakai gelaran ‘la Justice’, dimana
beliau dilantik menjadi vicomte, dan
algojo rasmi bandar Caux di wilayah Normandy. Sejak itu, jawatan tersebut telah
diperkenalkan ke seluruh bandar dan ibu negara di sekitar Eropah Barat.

Bagi mana-mana masyarakat ketika itu, pekerjaan
sebagai seorang algojo amat dipandang hina dan sepi. Ianya berbeza dengan
hukuman bvnuh yang dijalankan oleh orang ramai terhadap seseorang pesalah,
dimana ianya dilihat tidak menyalahi undang-undang, tetapi sekiranyaa hukuman
itu dilaksanakan oleh individu yang dilantik, ianya tiba-tiba dia dilihat
sebagai sebuah p3mbvnuh.

Begitulah dugaan yang dihadapi
oleh para algojo. Mereka hanya menjalankan tugas, tetapi masyarakat menganggap
mereka sebagai seorang yang bermasalah, pendosa yang tidak dapat menebus
dirinya, malah lebih ringkas, seorang pembvnuh. Orang ramai menganggap penghukum
bvnuh sebagai seorang yang mengambil nyawa secara suka-suka atas arahan atasan,
dan gagal memahami apa yang berada di sebalik pemikiran dan tugas seorang
algojo.

Petikan berikut merupakan antara contoh terbaik
berkenaan pandangan orang ramai terhadap algojo, yang telah diriwayatkan oleh
seorang penulis dan ahli politik terkenal, Joseph de Maistre:-

“This head,
this heart, are they made like ours? Do they not have something odd or foreign
to our nature? On the exterior he (the executioner) is made just as we are; he
is born, like us; but he is an extraordinary being… Is he a man?”

Terjemahan oleh penulis:-

“Akal ini, hati ini, adakah ianya serupa dengan kita? Apakah
mereka mempunyai sesuatu sifat yang ganjil atau asing dari kita? Secara luaran,
dia (algojo) serupa saja dengan kita; dia dilahirkan, seperti kita; namun dia
seorang yang luar biasa… apakah dia manusia?”

PANDANGAN ORANG RAMAI TERHADAP ALGOJO

Kebanyakan
masyarakat zaman pertengahan Eropah bukan saja menghina, malah mengasingkan
para algojo dari kalangan mereka. Sungguhpun upah yang diterima mereka lumayan,
mereka terpaksa menanggung derita hidup bersendirian dan menghabiskan hidup
mereka jauh dari masyarakat. Bagi orang ramai, pekerjaan mereka yang
seolah-olah bebas m3mbvnuh orang, sudah menjadi alasan kukuh bagi penghinaan
dan pengasingan golongan algojo.

Para penghukum
bvnuh dan keluarga mereka biasanya menetap di pinggir bandar, jauh dari penduduk
bandar. Mereka wajib memakai sebuah tanda khas yang mampu dikenal pasti orang
ramai tentang pekerjaan mereka, malah kubur mereka diasingkan dari tanah
perkuburan masyarakat setempat.

Golongan algojo
bukan saja dipandang hina oleh masyarakat zaman pertengahan Eropah, malah juga oleh
masyarakat feudal Jepun, dimana mereka merupakan kelas terendah Jepun; kasta
Burakumin. Bagi kerajaan Uthmaniah pula, jawatan tersebut diisi oleh golongan
Gypsi Roma, dimana mereka amat digeruni atas sebab hati kering mereka dalam m3nyeks4
dan menghukum para pesalah.

Ketika mereka
tidak melaksanakan hukuman bvnuh dan menerima upah darinya, mereka juga perlu
melakukan kerja-kerja lain bagi menyara hidup mereka dan keluarga, iaitu
pekerjaan yang… tidak dipandang baik, seperti mengutip cukai dari para pelacur
dan peminta sedekah, knacker iaitu
pembuang bangkai binatang atau menyembelih binatang yang tua, sakit, hampir m4t1,
dan binatang yang tidak sepatutnya berada di dalam kawasan perbandaran.

Ganjaran yang
diterima mereka agak banyak walaupun kerja ini dianggap buruk. Dengan menjadi knacker, mereka boleh mengambil daging,
tulang, taring, kulit, dan apa-apa saja dari binatang yang mereka uruskan. Ada
juga yang mengambil upah mengutip najis, membersihkan tandas, dan apa jua
pekerjaan yang dianggap hina oleh masyarakat mereka.

KELUARGA ALGOJO DAN ANTARA INDIVIDU YANG TERKENAL

Pengasingan
masyarakat terhadap algojo dan keluarga mereka memaksa golongan ini bekerja
sebagai tukang hukum bvnuh secara turun temurun, dan mengamalkan endogami,
iaitu perkahwinan sesama mereka yang mempunyai latar belakang dan pekerjaan
yang sama. Algojo lelaki akan berkahwin dengan algojo perempuan. Anak algojo
akan bekerja sebagai algojo, menggantikan bapa atau ibunya yang telah bersara
atau meninggal dunia. Begitulah seterusnya dalam tempoh beberapa lama, dimana
mereka sudahpun mencipta komuniti mereka yang tersendiri, iaitu komuniti
algojo.

Contohnya di
Perancis, pekerjaan algojo dipelopori turun temurun oleh Keluarga Guillaume,
yang kemudiannya diwarisi ke Keluarga Sanson dan Keluarga Desmorest. Manakala
di Eropah Barat pula, kerjaya ini dipelopori oleh Keluarga Dalembourg, dimana
mereka berkhidmat di Netherlands, Austria, Germany, dan Switzerland.

Berikut
merupakan antara algojo yang terkenal pada zaman pertengahan Eropah:-

1) John Ketch

Algojo kelahiran
England yang juga dikenali sebagai Jack Ketch, beliau sering melaksanakan
tugasnya secara tidak betul. Kisahnya sebagai antara tukang hukum bvnuh
terburuk dengan pelaksanaan tugas yang penuh kelalaian menyebabkan namanya
sering dikaitkan dengan syaitan dan pengakhiran hayat.

Ketika beliau melaksanakan
hukuman m4t1 terhadap Lord William Russell pada tahun 1683, beliau gagal
memenggal William dengan sekali hayun, dan memerlukan beberapa hayunan kapak,
sekaligus meny3ksa William sebelum beliau m4ti. Duke dari Monmouth, Jame Scott
juga pernah menerima nasib yang sama ketika hukuman tersebut dijalankan terhadap
beliau pada tahun 1685.

2) Franz Schmidt

Beliau merupakan
seorang algojo dari Nuremberg, Germany, dan berkhidmat dari tahun 1578 hingga
1618, dan pernah melaksanakan sebanyak lebih kurang 400 hukuman bvnuh. Namun
sebenarnya beliau tidak suka dengan kerjanya, dimana ianya diwarisi oleh
bapanya, yang dipaksa menjadi algojo.

Seperti
penghukum bvnuh yang lain, beliau diasingkan dari politik dan masyarakat, malah
tidak diberi kerakyatan. Mujur selepas beliau bersara, Maharaja Ferdinand II
memulihkan kehormatan dan memberi hak kerakyatan kepada beliau.

3) Charles-Henri Sanson

Keluarga Sanson
yang menjadi algojo bagi kerajaan Perancis telah berkhidmat selama enam
generasi, iaitu 150 tahun. Charles-Henri Sanson ialah keturunan keempat dan
paling terkenal antara semua garis keturunannya. Beliau pernah melaksanakan
hukuman m4t1 terhadap Raja Louis XVI dan 3,000 orang semasa Revolusi Perancis.

Beliau pernah
menyatakan kekesalan berkenaan tugasnya yang mengambil banyak nyawa,
terutamanya Raja Louis XVI. Anaknya, Henri mewarisi kerjanya selepas beliau
bersara, dimana Henri pernah melaksanakan hukuman bvnuh terhadap Marie
Antoinnette.

4) Giovanni Battista Bugatti

Bugatti diangkat
sebagai hero Itali kerana telah melaksanakan lebih 500 hukuman m4t1 terhadap
pesalah. Beliau juga pemegang jawatan algojo paling lama dalam sejarah.

Kisah beliau
sebagai seorang algojo pernah dicatatkan oleh penulis, Lord Byron, dan pemuisi
Itali, Giuseppe Giaocchino Belli.

5) Fernando Alvarez de Toledo

Ketika tempoh ‘Spanish
Inquisition’, beliau dilantik oleh Raja Phillip untuk menjadi algojo. Beliau dikhabarkan
pernah menghukum bvnuh 8,000 orang dalam masa sehari.

Beliau juga
dikhabarkan pernah berbangga dengan pencapaian beliau berjaya menghukum bvnuh
18,000 orang Belanda ketika berada di Netherlands.

6) Richard Brandon

Amalan Richard
Brandon berkenaan cara beliau melaksanakan hukuman bvnuh, iaitu dengan memengg4l
kepala pesalah dengan sekali hayun, telah menjadi kayu ukur bagi mana-mana
algojo yang menjadi pemengg4l kepala.

Kepantasan beliau
dalam memengg4l amat dihargai oleh pesalah yang dihukum. Beliau pernah memengg4l
kepala Raja Charles I pada tahun 1649, dimana beliau dan pembantunya memakai
topeng dan janggut palsu bagi melindungi identiti diri dari khalayak ramai.

RUMUSAN

Menjadi seorang
algojo ketika zaman pertengahan Eropah bukan sesuatu yang mudah. Bukan saja realiti
kerja mereka iaitu mengambil nyawa orang atas nama undang-undang, mereka juga
dipulau, dihina, dan diasingkan dari masyarakat atas sebab kegagalan dari
memahami perkara di sebalik tugas mereka sebagai penegak undang-undang.

Jawatan mereka
sering diwariskan ke anak cucu mereka selepas mereka bersara. Oleh kerana
penindasan yang teruk oleh komuniti mereka, mereka hanya berkahwin dan beranak
pinak sesama mereka sahaja. Mereka juga terpaksa melakukan beberapa kerja kotor
ketika mereka tidak menghukum m4t1 pesalah, dimana ianya hanya menambah
kebencian masyarakat terhadap golongan algojo ini.

Itulah keadaan
yang mereka perlu hadapi sebagai seorang pencabut nyawa atas arahan mahkamah
atau istana, dimana mereka sendiri akan m4t1 suatu hari nanti, boleh jadi akibat
dihukum bvnuh jua adanya. Tak kiralah taraf seseorang itu, tengkuk mereka sama
saja bagi mana-mana bilah kapak atau pedang, ataupun tali gantung yang
digunakan bagi mengambil nyawa mereka.

RUJUKAN

1) Vučković, A. (2019, Oktober 6). The Dark Life of a Medieval Ex*cuti*ner – A Cut Away from the Rest. Diambil pada 3 November 2019 dari https://www.ancient-origins.net/history-ancient-traditions/medieval-executioner-0012681

2) Cybulskie, D. (2017, November). Medieval Ex*cuti*ns: The View from the Scaff*ld. https://www.medievalists.net/2017/11/medieval-executions-view-scaffold/

3) Owen, M. (2019, Ogos 5). Finding Fantasy Inspiration in the Ex*cutioners of Medieval Europe. Diambil pada 5 November 2019 dari https://www.tor.com/2019/08/05/feeding-the-crows-finding-fantasy-inspiration-in-the-executioners-of-medieval-europe/

4) Harrington, J.F. (2013, Mei 30). What was it like to be an ex*cutioner in the 16th century?. SLATE. Diambil pada 5 November 2019 dari https://slate.com/news-and-politics/2013/05/executioners-in-medieval-europe-history-of-capital-punishment.html

5) Radford, L. (2019, Oktober 30). The 12 Most Notorious Ex**utioners In History. Diambil pada 5 November 2019 dari https://www.ranker.com/list/most-documented-historical-headsmen/lyra-radford

6) Mike Brown, M. (2014, Jun 28). 10 of the Most Merciless Ex*cutioners in History. Diambil pada 5 November 2019 dari https://www.toptenz.net/10-merciless-executioners-history.php

7) Execution Methods. (n.d.). Diambil pada 5 November 2019 dari http://www.medieval-life-and-times.info/medieval-torture-and-punishment/execution-methods.htm


Dunia Tanpa Tembok II: 	Keruntuhan Orde Antarabangsa Liberal

Memasuki tahun 2018, isu yang
paling banyak dibincangkan dan diperdebatkan dalam kalangan ahli akademik
bidang hubungan antarabangsa (IR) dan pembuat dasar luar ialah keruntuhan orde
antarabangsa liberal (liberal international order).

Pada 27 Julai 2018, sekumpulan sarjana IR telah menerbitkan sebuah petisyen bertajuk “Preserving Alliances” di akhbar New York Times yang menyatakan sokongan mereka kepada orde antarabangsa liberal yang tengah “diserang” oleh Presiden Amerika Syarikat (AS), Donald Trump.

Antara mereka ini termasuk sarjana tersohor seperti Joseph Nye dan Kathryn Sikkink dari Harvard, Michael Doyle dan Robert Jervis dari Columbia, Robert Keohane dan John Ikenberry dari Princeton dan Stephen Krasner dari Stanford.

Pelajar IR pasti tidak rasa asing dengan nama-nama tersebut kerana mereka merupakan sarjana terkemuka dalam aliran liberalisme. Mereka kurang senang dengan Trump kerana mereka melihat dasar-dasar yang diperkenalkan oleh Trump telah menyimpang daripada nilai teras Amerika Syarikat (AS).

Antara dasar Trump yang paling dipertikaikan ialah kenaikan tarif (cukai ke atas barangan import) yang bertujuan untuk melindungi industri tempatan. Apa yang mereka khuatiri ialah tindak balas negara lain yang turut menaikkan tarif, situasi yang akan mencetuskan perang perdagangan (trade war) dan mengugat perdagangan bebas antara negara.

Mereka tidak bersetuju dengan Trump yang suka mengambil tindakan sehala (unilateral) tanpa berunding dengan negara-negara sekutu terlebih dahulu. Ia seolah-olah tidak wujud istilah sekutu dalam kamus Trump. Di bawah slogan “America First”, negara-negara yang mengikut rapat AS selama ini seperti Kanada dan Jepun semuanya terkena “tembakan” Trump. Kepentingan mereka dikorbankan untuk kepentingan AS semata-mata.

Trump turut menyerang kredibiliti institusi antarabangsa seperti Pertubuhan Perdagangan Dunia (WTO), dengan mendakwa ia telah merugikan AS dan mengugut untuk menarik AS keluar daripada WTO. Pertama kali dalam sejarah sejak tahun 1945, ada seorang presiden AS membuat ucapan menolak “globalisme” semasa di Perhimpunan Agung Persatuan Bangsa-Bangsa Bersatu (UNGA) pada September 2018.

Bagi sesetengah pemerhati politik antarabangsa, tindakan-tindakan Trump ini agak tidak masuk akal. Bagi mereka, apa yang Trump buat ini sedang menghancurkan sistem antarabangsa bernama orde antarabangsa liberal yang dibina oleh AS bersandarkan kepada prinsip multilateralisme iaitu semangat kerjasama pelbagai hala.

Sejarah orde antarabangsa liberal bermula pada tahun 1945, tahun di mana Perang Dunia Kedua (1939-1945) tamat. Antara elemen penting dalam orde ini ialah Pertubuhan Bangsa-Bangsa Bersatu (PBB) yang ditubuhkan untuk menjaga keamanan dunia dan juga pertubuhan ekonomi antarabangsa seperti IMF, World Bank dan GATT (General Agreement on Tariffs and Trade).

Kesemua institusi ini mengatur dunia berdasarkan prinsip-prinsip institusi antarabangsa, perdagangan bebas, demokrasi dan hak asasi manusia yang merupakan prinsip teras dalam gagasan liberal internationalism.

Pendukung liberal internationalism atau liberal internationalist percaya bahawa prinsip-prinsip ini akan dapat mengurangkan atau memansuhkan peperangan dan konflik antara negara. Menerusi institusi antarabangsa, pencerobohan negara terhadap negara lain dapat dielakkan menerusi mekanisme keselamatan kolektif (collective security). Menerusi perdagangan bebas, kebergantungan ekonomi antara negara dapat diwujudkan. Justeru, negara tidak perlu berperang untuk mendapatkan sumber ekonomi. Sementara demokrasi mewujudkan kerajaan yang mendahulukan kebajikan rakyat berbanding peperangan.

Percubaan pertama untuk membina sebuah orde antarabangsa berdasarkan liberal internationalism berlaku selepas Perang Dunia Pertama. Woodrow Wilson, Presiden AS dari tahun 1913-1921 telah melibatkan AS dalam Perang Dunia Pertama (1914-1918). Dalam Persidangan Keamanan Paris (1919) yang membincangkan masa depan dunia pasca-perang, Wilson mengemukakan “14 Points” yang menyeru negara-negara pemenang untuk mewujudkan perdagangan bebas, menghormati hak penentuan diri (self-determination) untuk mendirikan negara sendiri dan membentuk sebuah institusi antarabangsa bernama Liga Bangsa (League of Nations).

Namun, cadangan Wilson ditolak oleh Kongres AS. Oleh itu, AS tidak menyertai Liga Bangsa. Tanpa kehadiran AS, Liga Bangsa gagal menghindari berlakunya Perang Dunia Kedua dari tahun 1939 hingga 1945. Selepas Perang Dunia Kedua, AS sekali lagi mencadangkan pembentukan orde antarabangsa liberal yang mengetengahkan PBB sebagai pengganti Liga Bangsa berdasarkan idea Presiden Franklin Delano Roosevelt dalam Piagam Atlantik (Atlantic Charter) pada tahun 1941.

Orde liberal ini masih menerima cabaran daripada Kesatuan Soviet, iaitu sekutu AS semasa Perang Dunia Kedua dan salah sebuah anggota tetap Majlis Keselamatan PBB. Keadaan ini membawa kepada Perang Dingin antara dua adikuasa dunia. AS mempamerkan diri sebagai “leader of the free world”, sementara itu Soviet dilabel sebagai negara diktator komunis yang mengancam kebebasan manusia. Tapi dari sudut pandang Soviet, AS pula merupakan ancaman kepada kebebasan manusia yang cuba memaksakan nilai liberalisme ke atas dunia.

Selepas Perang Dingin tamat pada tahun 1989, dengan keruntuhan Tembok Berlin yang memisahkan Berlin Barat dan Timur, sekali lagi AS menyeru dunia untuk membina orde antarabangsa liberal. Presiden AS, George H.W. Bush bercerita tentang “orde dunia baharu” iaitu globalisasi menjadi norma dan dunia tanpa sempadan menjadi realiti. Dunia ideal yang diidamkan oleh liberal internationalist kelihatan semakin hampir menjadi kenyataan.

Seorang intelektual liberal internationalist, Francis Fukuyama menulis tentang penamatan sejarah (end of history) selepas keruntuhan Tembok Berlin. Fukuyama melihat sejarah manusia sebagai sebuah sejarah pertarungan antara ideologi dengan liberalisme telah “menang” dalam pertarungan tersebut dengan mengatasi cabaran daripada autoritarianisme (Perang Dunia Pertama), fasisme (Perang Dunia Kedua) dan komunisme (Perang Dingin) menjadi ideologi sejagat yang diterima oleh semua orang.

Namun, apa yang berlaku pada hari ini seolah-olah bercanggah dengan harapan Fukuyama. Bermula dengan krisis imigran di Eropah, pengeluaran Britain daripada Kesatuan Eropah (Brexit) dan seterusnya kemenangan Trump dalam pilihan raya presiden AS tahun 2016 bukan sahaja negara-negara mula menolak perdagangan bebas dan globalisasi, malah kebangkitan populisme dan pemimpin autokratik juga mengancam nilai demokrasi yang cuba diperjuangkan oleh liberal internationalist.

Mengapa AS sekarang melawan sistem yang dibina olehnya sendiri? Apa yang akan berlaku sekiranya orde antarabangsa liberal retak? Apakah kesan fenomena antiglobalisasi dan populisme kepada keamanan dan kestabilan dunia?

Sebelum menjawab soalan-soalan tersebut, terlebih dahulu mari kita memahami fenomena kebangkitan populisme yang menjadi punca kepada penolakan terhadap demokrasi dan perdagangan bebas.

Atas ialah “Bab 1:Keruntuhan Orde Antarabangsa Liberal yang dipetik daripada buku terbitan terbaru The Patriots iaitu DUNIA TANPA TEMBOK II. Berminat untuk dapatkan buku ini dan membaca lebih banyak bab-bab menarik? Boleh berbuat demikian dengan pembelian di pautan berikut:

https://goo.gl/xe4G2u <– BELI. https://goo.gl/xe4G2u <– BELI. https://goo.gl/xe4G2u <– BELI.